text:
28 febbraio 2009
Presentazion dal libri su la Ocitanie
Doman, domenie il Prin di Març 2009 aes 5 sot sere inte Sale multimediâl dal Centri di Coordenament Culturâl de Cjargne li dal Museu Cjargnel des arts e tradizions popolârs di Tumieç (v. Vittoria, 4) al vegnarà presentât il libri “Viaç in Europe. Ocitanie” di Marco Stolfo. L’apontament al è inmaneât de “Associazione della Carnia Amici dei Musei e dell’Arte”, che e à editât la publicazion.
L’incuintri al previôt i intervents di Paolo Moro (President de “Associazione della Carnia Amici dei Musei e dell’Arte”), Pauli Cantarut (Gjornalist e operatôr culturâl – “Radio Onde Furlane”), Dario Anghilante (Operatôr culturâl des Vals Ocitanis dal Piemont – associazion “Chambra d’Óc”) e dal autôr dal libri. Cun di plui si podarà viodi il video documentari “L’Occitania a pé” (2008, FR 3 Sud, 26’).
La presentazion si sierarà cuntun ghiringhel furlan-ocitan.
L’incuintri al previôt i intervents di Paolo Moro (President de “Associazione della Carnia Amici dei Musei e dell’Arte”), Pauli Cantarut (Gjornalist e operatôr culturâl – “Radio Onde Furlane”), Dario Anghilante (Operatôr culturâl des Vals Ocitanis dal Piemont – associazion “Chambra d’Óc”) e dal autôr dal libri. Cun di plui si podarà viodi il video documentari “L’Occitania a pé” (2008, FR 3 Sud, 26’).
La presentazion si sierarà cuntun ghiringhel furlan-ocitan.
27 febbraio 2009
Zornade furlane dai dirits - edizion 2009
Come che us disevi îr, vuê e je la Zornade furlane dai dirits, che e cole tal aniversari dal riviel de joibe grasse dal 1511. Come ogni an, ancje jo us publichi il comunicât dal Comitât482.
Us visi ancje che usgnot su Telefriuli a lis 19.45 al va in onde "Contile juste" program di aprofondiment gjornalistic de Provincie di Udin: o sarai ancje jo e o ringrazii Anna Casasola par vêmi clamât.
27 di Fevrâr: Zornade Furlane dai Dirits
Al è zaromai di cualchi an che ai 27 di Fevrâr il Comitât 482, intune cun altris realtâts furlanis, al celebre la Zornade Furlane dai Dirits. Cheste date e ricuarde la Joibe Grasse dal 1511 cuant che si impià il riviel plui grant inte storie dal Friûl: un episodi storic che, fûr des leturis stereotipadis che cualchidun al va dilunc a proponi, al mostre a clâr ce che lis comunitâts furlanis a jerin prontis a fâ par difindi i lôr dirits. Il Comitât 482 al è nassût cun chê di difindi i dirits linguistics e nazionâi des diviersis comunitâts minorizadis dal Friûl e, duncje, al è propit su chest teren che si indrece prin di dut la nestre riflession. Magari cussì no, di fat, al è simpri il pericul di pierdi ce che si à rivât a otignî cun agns e agns di bataiis democratichis. Il risi al è, o almancul al varès di jessi, sot dai voi di ducj. Pensìn, par esempli, ae leç statâl 482/99, chê che il nestri Comitât al cjape il so non e che chest an e finìs dîs agns. Tai ultins agns i fonts par metile in vore si son sbassâts in maniere continuative: tal belanç statâl pal 2008 a son stâts metûts sù par jù 4 milions e 800 mil euros, ta chel pal 2009 i fonts a son deventâts 2 milions e 274 mil e la prospetive pal 2010 e je inmò plui basse. Cualchidun pensial pardabon che cuntun belanç di cheste fate si puedi garantî la presince des lenghis des dodis comunitâts minorizadis ricognossudis dal stât talian inte scuele, inte aministrazion publiche, intai mieçs di comunicazion? Cul gjavâi i fonts, tal cidin colpevul ancje de classe politiche nostrane, si va a sassinâ la 482, ven a dî la leç che e varès di meti in vore i articui 3 e 6 de Costituzion de Republiche taliane! In Regjon intant ce sucedial? La gnove leç sul furlan, la 29/07, e je ferme. No dal sigûr par vie de impugnazion di pôcs articui denant de Cort costituzionâl, ma parcè che la aministrazion regjonâl no à mot un dêt par fâ i regolaments che a coventaressin par metile in vore. Cun di plui, l’assessôr di riferiment al à za dit a clâr che, ancje se la Cort e ves di dî che i articui impugnâts dal guvier talian a van ben cussì come che a son, si larà a modificâ la leç, pidimentantle su doi dai siei aspiets di fonde: l’ûs de lenghe furlane inte scuele e inte aministrazion publiche. Nancje che si volès cirî di limitâ, impen di slargjâ, ce che al ven garantît cu la 482. La prospetive e somee propit cheste: gjavâi ai furlans ancje chei risultâts otignûts inta chescj agns cu lis ongulis e cui dincj. E la situazion no je cui sa ce miôr nancje pai slovens e pai todescs dal Friûl. No stin a fevelâ po di rom e sinti che, ancje chenti, no dome no si ju calcole di minorance linguistiche, ma a voltis si ju piture di forescj ancje se pe plui part a son citadins talians... Magari cussì no, chescj atacs ai dirits linguistics e nazionâi des comunitâts dal Friûl no podevin rivâ tun moment piês. Cun di fat, nol è mai stât cussì sempliç platâ dut daûr des emergjencis che si cjatìn a frontâ, veris o inventadis che a sedin. Cu la crisi economiche al è facil justificâ i tais pai fonts pes comunitâts minorizadis e pes lôr lenghis, cundut che si vedi tacât a taiâ za di prime de crisi e che i fonts metûts dal stât a sedin mancul di un fruçon dal so belanç. E nol impuarte nancje che cussì si tocjin dirits umans di fonde garantîts de Costituzion taliane, di acuardis internazionâi e riclamâts che al è pôc di une gnove risoluzion dal Parlament european. Il stât talian, di fat, invezit di ispirâsi ai principis democratics de sô Cjarte costituzionâl al pâr che al cimii ae muse piês dal so passât: chê nazionaliste e autoritarie. Cussì di une bande si taie cu la manarie risorsis e dirits, di chê altre bande si sabore pôre e asse cuintri di cui che al è diviers: vuê i imigrâts e doman cui sa? Cundut achel, nô o vin sperance parcè che, ancje tai moments plui scûrs de sô storie, il Friûl al à simpri savût resisti e resurî. La nestre e je une storie di resistence. Par chest o refudìn di sbassâ il cjâf e di adatâsi a cheste clime. Par chest o lin dilunc a rivendicâ il nestri jessi furlans: ni miôr, ni piês di chei altris popui, ma diviers. Cul impegn, duncje, a lotâ pai nestris dirits linguistics e nazionâi, intune cul dirit di decidi in plene autonomie dal nestri avignî. Tal stes timp no acetìn di colâ tal zûc dal meti identitât cuintri di identitât: furlans sì, ma solidaris cun cui che al patìs. Alore, come i nestris vons, o alcìn la bandiere dai dirits e dal autoguvier, par fâ sù un Friûl che al sedi patrie di dirits par dutis e par ducj.
Udin, Fevrâr dal 2009
27 di Fevrâr: Zornade Furlane dai Dirits
Al è zaromai di cualchi an che ai 27 di Fevrâr il Comitât 482, intune cun altris realtâts furlanis, al celebre la Zornade Furlane dai Dirits. Cheste date e ricuarde la Joibe Grasse dal 1511 cuant che si impià il riviel plui grant inte storie dal Friûl: un episodi storic che, fûr des leturis stereotipadis che cualchidun al va dilunc a proponi, al mostre a clâr ce che lis comunitâts furlanis a jerin prontis a fâ par difindi i lôr dirits. Il Comitât 482 al è nassût cun chê di difindi i dirits linguistics e nazionâi des diviersis comunitâts minorizadis dal Friûl e, duncje, al è propit su chest teren che si indrece prin di dut la nestre riflession. Magari cussì no, di fat, al è simpri il pericul di pierdi ce che si à rivât a otignî cun agns e agns di bataiis democratichis. Il risi al è, o almancul al varès di jessi, sot dai voi di ducj. Pensìn, par esempli, ae leç statâl 482/99, chê che il nestri Comitât al cjape il so non e che chest an e finìs dîs agns. Tai ultins agns i fonts par metile in vore si son sbassâts in maniere continuative: tal belanç statâl pal 2008 a son stâts metûts sù par jù 4 milions e 800 mil euros, ta chel pal 2009 i fonts a son deventâts 2 milions e 274 mil e la prospetive pal 2010 e je inmò plui basse. Cualchidun pensial pardabon che cuntun belanç di cheste fate si puedi garantî la presince des lenghis des dodis comunitâts minorizadis ricognossudis dal stât talian inte scuele, inte aministrazion publiche, intai mieçs di comunicazion? Cul gjavâi i fonts, tal cidin colpevul ancje de classe politiche nostrane, si va a sassinâ la 482, ven a dî la leç che e varès di meti in vore i articui 3 e 6 de Costituzion de Republiche taliane! In Regjon intant ce sucedial? La gnove leç sul furlan, la 29/07, e je ferme. No dal sigûr par vie de impugnazion di pôcs articui denant de Cort costituzionâl, ma parcè che la aministrazion regjonâl no à mot un dêt par fâ i regolaments che a coventaressin par metile in vore. Cun di plui, l’assessôr di riferiment al à za dit a clâr che, ancje se la Cort e ves di dî che i articui impugnâts dal guvier talian a van ben cussì come che a son, si larà a modificâ la leç, pidimentantle su doi dai siei aspiets di fonde: l’ûs de lenghe furlane inte scuele e inte aministrazion publiche. Nancje che si volès cirî di limitâ, impen di slargjâ, ce che al ven garantît cu la 482. La prospetive e somee propit cheste: gjavâi ai furlans ancje chei risultâts otignûts inta chescj agns cu lis ongulis e cui dincj. E la situazion no je cui sa ce miôr nancje pai slovens e pai todescs dal Friûl. No stin a fevelâ po di rom e sinti che, ancje chenti, no dome no si ju calcole di minorance linguistiche, ma a voltis si ju piture di forescj ancje se pe plui part a son citadins talians... Magari cussì no, chescj atacs ai dirits linguistics e nazionâi des comunitâts dal Friûl no podevin rivâ tun moment piês. Cun di fat, nol è mai stât cussì sempliç platâ dut daûr des emergjencis che si cjatìn a frontâ, veris o inventadis che a sedin. Cu la crisi economiche al è facil justificâ i tais pai fonts pes comunitâts minorizadis e pes lôr lenghis, cundut che si vedi tacât a taiâ za di prime de crisi e che i fonts metûts dal stât a sedin mancul di un fruçon dal so belanç. E nol impuarte nancje che cussì si tocjin dirits umans di fonde garantîts de Costituzion taliane, di acuardis internazionâi e riclamâts che al è pôc di une gnove risoluzion dal Parlament european. Il stât talian, di fat, invezit di ispirâsi ai principis democratics de sô Cjarte costituzionâl al pâr che al cimii ae muse piês dal so passât: chê nazionaliste e autoritarie. Cussì di une bande si taie cu la manarie risorsis e dirits, di chê altre bande si sabore pôre e asse cuintri di cui che al è diviers: vuê i imigrâts e doman cui sa? Cundut achel, nô o vin sperance parcè che, ancje tai moments plui scûrs de sô storie, il Friûl al à simpri savût resisti e resurî. La nestre e je une storie di resistence. Par chest o refudìn di sbassâ il cjâf e di adatâsi a cheste clime. Par chest o lin dilunc a rivendicâ il nestri jessi furlans: ni miôr, ni piês di chei altris popui, ma diviers. Cul impegn, duncje, a lotâ pai nestris dirits linguistics e nazionâi, intune cul dirit di decidi in plene autonomie dal nestri avignî. Tal stes timp no acetìn di colâ tal zûc dal meti identitât cuintri di identitât: furlans sì, ma solidaris cun cui che al patìs. Alore, come i nestris vons, o alcìn la bandiere dai dirits e dal autoguvier, par fâ sù un Friûl che al sedi patrie di dirits par dutis e par ducj.
Udin, Fevrâr dal 2009
Il puartevôs dal Comitât 482
Carli Pup
26 febbraio 2009
Doman programazion speciâl su Radio Onde Furlane
Ai 27 di Fevrâr il Comitât 482 al celebre la Zornade Furlane dai Dirits, une zornade pai furlans e pai lôr dirits. Us invidi a visitâ il sît dal Comitât (http://www.com482.org/) par scuvierzi cheste impuartante iniziative che e ven ricuardade ancje cuntune zornade di programazion speciâl su Radio Onde Furlane. O sarìn ancje jo e pre Roman.
17.00-17.30 glesie e dirits linguistics cun pre Romano Michelot e Christian Romanini
17.30-18.30 dirits in musiche par cure di Pauli Cantarut (R)
18.30-19.30 aprofondiment storic su la Joibe Grasse dal 1511 cun Furio Bianco (R)
des 19.30 indenant - musiche furlane e des minorancis
ZORNADE FURLANE DAI DIRITS
Programazion dai 27 di Fevrâr dal 2009
fin a 08.30 - musiche furlane e des minorancis
Programazion dai 27 di Fevrâr dal 2009
fin a 08.30 - musiche furlane e des minorancis
08.30 -09.00 jentrade ai programs de buinore cun Mauro Missana e Carli Pup
09.00-10.00 aprofondiment storic su la Joibe Grasse dal 1511 cun Furio Bianco
10.00-11.00 dirits in musiche par cure di Pauli Cantarut
11.00-11.30 dirits linguistics: la situazion dai slovens dal Friûl cun Jole Namor
11.30-12.00 dirits linguistics: la situazion dai todescs dal Friûl cun Lucia Protto
12.00-12.30 dirits violâts: la situazion di rom e sinti cun Eva Rizzin
12.30-14.30 musiche furlane e des minorancis
14.30-15.00 jentrade ai programs dal daspomisdì cun Mauro Missana e Carli Pup
15.00-15.30 une leture storiche sul 1511 (par cure di Stefania Nonino)
15.30-16.00 dirit ae cjase in Friûl cun Luciano Aita e Maurizio Ingegneri
16.00-16.30 dirits des feminis in Friûl cun Lauretta Serafini e Eleonora Baldacci
16.30-17.00 proprietâts coletivis e ûs civics in Friûl cun Nadia Carestiato
09.00-10.00 aprofondiment storic su la Joibe Grasse dal 1511 cun Furio Bianco
10.00-11.00 dirits in musiche par cure di Pauli Cantarut
11.00-11.30 dirits linguistics: la situazion dai slovens dal Friûl cun Jole Namor
11.30-12.00 dirits linguistics: la situazion dai todescs dal Friûl cun Lucia Protto
12.00-12.30 dirits violâts: la situazion di rom e sinti cun Eva Rizzin
12.30-14.30 musiche furlane e des minorancis
14.30-15.00 jentrade ai programs dal daspomisdì cun Mauro Missana e Carli Pup
15.00-15.30 une leture storiche sul 1511 (par cure di Stefania Nonino)
15.30-16.00 dirit ae cjase in Friûl cun Luciano Aita e Maurizio Ingegneri
16.00-16.30 dirits des feminis in Friûl cun Lauretta Serafini e Eleonora Baldacci
16.30-17.00 proprietâts coletivis e ûs civics in Friûl cun Nadia Carestiato
17.00-17.30 glesie e dirits linguistics cun pre Romano Michelot e Christian Romanini
17.30-18.30 dirits in musiche par cure di Pauli Cantarut (R)
18.30-19.30 aprofondiment storic su la Joibe Grasse dal 1511 cun Furio Bianco (R)
des 19.30 indenant - musiche furlane e des minorancis
25 febbraio 2009
Il cine sul Tiliment
Us propon il trailer di "Rumore bianco" dal regjist Fasulo che al fevele dal Tiliment. Us segnali a chest proposit l'articul jessût su La Patrie dal Friûl tal mês di Dicembar.
Il film al à vût tant sucès al Festival dai Popui di Florence e al sarà ancje presentât a Rome dai 6 ai 19 dal mês che al ven (presentazion a la stampe ai 3 di Març) li dal Nuovo Cinema Aquila.
Il film al à vût tant sucès al Festival dai Popui di Florence e al sarà ancje presentât a Rome dai 6 ai 19 dal mês che al ven (presentazion a la stampe ai 3 di Març) li dal Nuovo Cinema Aquila.
24 febbraio 2009
Il libri dal prof. D'Aronco
Vuê a Palaç Belgrât, sede de Provincie di Udin, a lis 17.30 si presente il libri dal prof. Gianfranco D'Aronco, "Il Friuli a mezzadria".
E je une racuelte edite da La Nuova Base, dal inz. Vittorio Zanon, che o ai vude la furtune di cognossi dentri dal Cda de Arlef.
Si trate di scrits e articui dal prof. D'Aronco dilunc la sô lungje esperience tal autonomisim furlan.
Dal sigûr un moment interessant par cognossi miôr la nestre storie resinte. Tal prin coment un met l'invît.
E je une racuelte edite da La Nuova Base, dal inz. Vittorio Zanon, che o ai vude la furtune di cognossi dentri dal Cda de Arlef.
Si trate di scrits e articui dal prof. D'Aronco dilunc la sô lungje esperience tal autonomisim furlan.
Dal sigûr un moment interessant par cognossi miôr la nestre storie resinte. Tal prin coment un met l'invît.
22 febbraio 2009
A mi no mi displâs
L'unic corispondent che o ai tignût di voli al è stât trentespagnolets: no ai viodût il Festival, ma o scuen ameti che no mi à displasût... come che no mi à displasût cuant che o ai sintude cheste cjançon...
21 febbraio 2009
Zornade de Marilenghe
Come che nus vise ancje Luche,vuê e je la Zornade de Marilenghe, istituide de Unesco.
Jo o aprofiti par ricuardâ a cui che al pense che a sedin robis par "cuatri furlaniscj", che la Costituzion, cul art 6, e stabilìs che: "La Republiche e tutele cun normis di pueste lis minorancis linguistichis".
Jo o aprofiti par ricuardâ a cui che al pense che a sedin robis par "cuatri furlaniscj", che la Costituzion, cul art 6, e stabilìs che: "La Republiche e tutele cun normis di pueste lis minorancis linguistichis".
20 febbraio 2009
Alc&Cè di Carnavâl
Sabide ai 21 di Fevrâr, cu la Vite Catoliche, in regâl il gnûf numar di Alc&cè, il gjornalut par fruts dut in marilenghe, realizât cul contribût de Agjenzie regjonâl pe lenghe furlane. In cuviertine un biel Arlechin colorât al anuncie il teme centrâl dal numar: il carnevâl. Un viaç tra passât e presint ae scuvierte de origjine di cheste mascare cognossude in dut il mont grazie ae “comedie de art”, ma che e je nassude ben prime dal Cinccent. E jere, di fat, une mascare dai carnevâi des monts talianis. Vuê e je un pôc dismenteade, ma a son paîs li che si pues viodi ancjemò. Un al è Ruede, tes vals dal Nadison, li che si clame “Pust”. Di carnevâl si fevele ancje tal “cjantonut dal fâ”, dulà che si insegne a fâ dai dolçuts cun curiandui… di zucar.
I protagoniscj di “Perlis di nature” a son i re dal aiar: variûl, gipeto e acuile reâl, che a svolin ancje tai cîi dal Friûl. Po a tornin i Gnognosaurs, Pantiagneur e Barburice cu lis lôr aventuris a fumets; i zûcs, par divertîsi imparant la lenghe; l’util vocabolari par imagjinis. Te rubriche sportive, si podarà lei la interviste ae zovine campionesse cjargnele di rally, Vanessa Polonia.
Par sugjeriments e curiositâts sul gjornalut, si pues scrivi une e-mail a Erika Adami, responsabile e coordenadore editoriâl de riviste, ae direzion: adami@lavitacattolica.it
Alc&cè al ven doprât ancje in tantis scuelis de regjon dulà che si insegne la lenghe furlane. I docents che a vuelin ricevilu pai lôr arlêfs, sore nuie, a puedin domandâlu telefonant al numar 0432/242611, mandant un fax al 0432/242600, o une e-mail ae direzion: amministrazione@lavitacattolica.it
I protagoniscj di “Perlis di nature” a son i re dal aiar: variûl, gipeto e acuile reâl, che a svolin ancje tai cîi dal Friûl. Po a tornin i Gnognosaurs, Pantiagneur e Barburice cu lis lôr aventuris a fumets; i zûcs, par divertîsi imparant la lenghe; l’util vocabolari par imagjinis. Te rubriche sportive, si podarà lei la interviste ae zovine campionesse cjargnele di rally, Vanessa Polonia.
Par sugjeriments e curiositâts sul gjornalut, si pues scrivi une e-mail a Erika Adami, responsabile e coordenadore editoriâl de riviste, ae direzion: adami@lavitacattolica.it
Alc&cè al ven doprât ancje in tantis scuelis de regjon dulà che si insegne la lenghe furlane. I docents che a vuelin ricevilu pai lôr arlêfs, sore nuie, a puedin domandâlu telefonant al numar 0432/242611, mandant un fax al 0432/242600, o une e-mail ae direzion: amministrazione@lavitacattolica.it
18 febbraio 2009
Us spieti ugnot a Voleson
Come che us ai za dit, us spieti usgnot a Voleson. Ve chi in bande la locandine realizade pe ocasion: fracait su la foto par leile miôr.
O aprofiti par saludâ il Circul Culturâl Erasmo di Voleson che o speri che a saran presints in fuarcis.
Ps: chi o podês scoltâ la mê interviste a Radio Spazio, te trasmission "Ciak cultura", par cure di Valentina Pagani che o ringrazii pe ospitalitât: fracait chi par scoltâ.
O aprofiti par saludâ il Circul Culturâl Erasmo di Voleson che o speri che a saran presints in fuarcis.
Ps: chi o podês scoltâ la mê interviste a Radio Spazio, te trasmission "Ciak cultura", par cure di Valentina Pagani che o ringrazii pe ospitalitât: fracait chi par scoltâ.
17 febbraio 2009
Ve ca la interviste su RadioRai1
Come che us vevi dit chê altre setemane, îr e je lade in onde la pontade di "Vuê o fevelìn di..." li che o soi stât ospit par fevelâ dal anuari di Glesie Furlane "Patrie dal Friûl". O torni a ringraziâ Antonella Lanfrit e la regjiste Claudia Brugnetta pe ospitalitât.
16 febbraio 2009
Si rît par no vaî
Us ripropon une vignete che o ai viodût vuê sul Gazzettino. O ai scugnût ridi, ancje se pensant ben, dopo, mi è passade dute le ligrie e mi soi dit "Nol è propit nuie ce ridi..."
La Patrie a Voleson
Miercus ai 18 di Fevrâr a lis 20.30 a Voleson (PN), li de Sale Roma in place Mercato, la riviste in lenghe furlane “La Patrie dal Friûl” e presentarà il gnûf numar Zenâr-Fevrâr dal 2009, ospit de aministrazion comunâl. Dopo de solite pause dopo des fiestis di Nadâl, il mensîl diret di Dree Venier al torne ufrint ai siei letôrs un speciâl dedicât al ort, une vere passion dai Furlans, e ancje la solite analisi de atualitât leade ai temis dal autonomisim e de cuistion linguistiche. Cun noaltris al sarà ancje Stefano Montello, autôr dal libri "Manuâl critic pal Ort - L'art da la jeche".
O segnali inmò une volte che “La Patrie dal Friûl” e puarte ben: dopo dal aur olimpic concuistât di Chiara Cainero, intervistade di noaltris prime de partence par Pechin (v. La Patrie di Avost dal 2008, speciâl Sport), Teho Teardo autôr des musichis dal film “Il Divo”, intervistât sul numar di Dicembar dal 2008, al à ricevût des mans di Ennio Morricone il premi che al puarte il non dal innomenât composidôr, in pratiche “l'Oscar talian” pes colonis sonoris cinematografichis.
La riviste e je disponibil tes miôr ediculis e librariis. Par savê cemût abonâsi o lei i numars passâts si pues visitâ il sît www.lapatriedalfriul.org.
O segnali inmò une volte che “La Patrie dal Friûl” e puarte ben: dopo dal aur olimpic concuistât di Chiara Cainero, intervistade di noaltris prime de partence par Pechin (v. La Patrie di Avost dal 2008, speciâl Sport), Teho Teardo autôr des musichis dal film “Il Divo”, intervistât sul numar di Dicembar dal 2008, al à ricevût des mans di Ennio Morricone il premi che al puarte il non dal innomenât composidôr, in pratiche “l'Oscar talian” pes colonis sonoris cinematografichis.
La riviste e je disponibil tes miôr ediculis e librariis. Par savê cemût abonâsi o lei i numars passâts si pues visitâ il sît www.lapatriedalfriul.org.
15 febbraio 2009
Assemblee de Pro Majano
Vinars ai 20 di Fevrâr a lis 20.30 e sarà la assemblee de Associazion Pro Majano.
Par savê di plui, fracait chi o lait a lei il prin coment.
14 febbraio 2009
13 febbraio 2009
L'Ort, une passion dai Furlans
Vuê a lis 10.00 (ore furlane) e va in onde a Radio Onde Furlane la presentazion dal gnûf numar dal mensîl "La Patrie dal Friûl" cul speciâl dedicât al Ort (te foto, la cuviertine).
Un grazie al diretôr Mauro Missana simpri disponibil che come ogni mês nus ospite dentri de sô trasmission Ator ator.
Par scoltâ la presentazion, fracait achì!
PS: E us torni a visâ che lunis o sarai a RadioRaiUNO.
Un grazie al diretôr Mauro Missana simpri disponibil che come ogni mês nus ospite dentri de sô trasmission Ator ator.
Par scoltâ la presentazion, fracait achì!
PS: E us torni a visâ che lunis o sarai a RadioRaiUNO.
12 febbraio 2009
Interviste su RadioRaiUNO
Lunis ai 16 di Fevrâr a lis 3 e un cuart dopomisdì (15.15) o sarai a Radio Rai Uno te trasmission regjonâl "Vuê o fevelìn di..." par presentâ la gnove publicazion di Glesie Furlane, ven a stâi l'anuari "Patrie dal Friûl" che al fâs il struc de ativitât 2008.
Par cui che al desideràs domandâ une copie, al pues contatâ pre Roman Michelot (Vilegnove di Sant Denêl – tel 0432-956010) o pre Tonin Cjapielâr (Ruvigne – tel 0432-957268) e i sarà mandade a cjase par pueste in forme gratuite fint a esauriment des scortis.Un grazie a Antonella Lanfrit che mi à clamât in studi e a la regjiste Claudia Brugnetta.
Restait in scolte...
11 febbraio 2009
Furlan e Europe
Cualchidun al sosten che cui che si interesse di furlan "al è sierât".
A mi, invezit mi plâs ricuardâ une citazion di pre Checo Placerean che al diseve che "il furlan al à di vierzi i puartons", dant cussì une vision pardabon atuâl di ce che al significhe valorizâ la identitât locâl in sens di confront cu lis altris realtâts: di cuant che o ai tacât a viodi di chestis robis, o ai vût une vore di contats cun altris popui europeans che no prime.
O pensi che la cunvigne di doman, inmaneade de Provincie di Udin, e cori su cheste strade stant che la ocasion e sarà un confront su la tutele de lenghe furlane e la Europe. Fracait chi par viodi l'invît.
Al intervignarà ancje Aureli Argemì, che o ai cognossût tal mês di Lui dal 2008.
A mi, invezit mi plâs ricuardâ une citazion di pre Checo Placerean che al diseve che "il furlan al à di vierzi i puartons", dant cussì une vision pardabon atuâl di ce che al significhe valorizâ la identitât locâl in sens di confront cu lis altris realtâts: di cuant che o ai tacât a viodi di chestis robis, o ai vût une vore di contats cun altris popui europeans che no prime.
O pensi che la cunvigne di doman, inmaneade de Provincie di Udin, e cori su cheste strade stant che la ocasion e sarà un confront su la tutele de lenghe furlane e la Europe. Fracait chi par viodi l'invît.
Al intervignarà ancje Aureli Argemì, che o ai cognossût tal mês di Lui dal 2008.
10 febbraio 2009
Mandi Eluana
Fint cumò no ai mai dit nuie a rivuart, parcè che mi somee che e je stade fate tante, masse confusion. Plui a passavin lis zornadis, plui al cresseve il numar di chei che a vevin la rispueste sigure, pronte par jessi berghelade in place. E chest no mi à plasût gran.
"E je lade vie" i è stât dit îr al pari. E denant di chel pari e di chê mari, la uniche robe che mi sint di fâ al è tasê par rispiet di un dolôr che no rivi nancje a imagjinâ.
A lôr il gno corot par chê fie che no je plui.
A jê, mandi Eluana.
(la imagjin le ai cjatade chi)
"E je lade vie" i è stât dit îr al pari. E denant di chel pari e di chê mari, la uniche robe che mi sint di fâ al è tasê par rispiet di un dolôr che no rivi nancje a imagjinâ.
A lôr il gno corot par chê fie che no je plui.
A jê, mandi Eluana.
(la imagjin le ai cjatade chi)
07 febbraio 2009
L'archivi di Tiziano Tessitori
Vuê a Sedean al è stât presentât l'archivi dal Senatôr Tiziano Tessitori. Su La Vita Cattolica e je une pagjine une vore interessante che e fevele di chest progjet e de vite dal Senatôr Tessitori. Fracait su la foto par lei miôr.
Un biel intervent ancje di William Cisilino sul Gazzettino (tai coments) e su lengheNET.
Un biel intervent ancje di William Cisilino sul Gazzettino (tai coments) e su lengheNET.
06 febbraio 2009
Presentazion dal belanç
Tal prossin consei comunâl si fevelarà di belanç di prevision 2009. La zonte e à aprovât la delibare che îr e je stade presentade in comission e ancje in frazion di Sant Salvadôr. Ta chescj dîs il belanç al sarà presentât ta chês altris frazions e vinars 13 aes 6 e mieze al sarà puartât in consei comunâl: ve chi il calendari pes frazion e la convocazion dal consei.
05 febbraio 2009
Di Dartigne a Buenos Aires
Aromai a son tancj mês che o dopri il blog, ma a sucedin simpri robis che inmò mi dan di maravee.
La ultime e je stade une mail che mi è rivade su la pueste dal blog. Cui che mi scrîf si clame Ruben Romanini (te foto cu la sô famee) e al è di Pilar in Argjentine o di Dartigne in Friûl... o di ducj i doi i puescj! La sô e je la storie di tancj furlans e ancje dai Romanini, che come gno nono (al jere di Borc di Clame) a son partîts par lavorâ vie di cjase. A difarence di gno nono che al è tornât dongje fasintsi une vite chi in Patrie, altris come il pari di Ruben a son restâts vie e la lôr famee e je cressude lontan di chi. No sai se o sin parincj, ma o soi stât une vore content di cheste biele sorprese par diviersis motivazions: viodi che i Furlans (che ta chest câs si clame ancje come me!) ancje di lontan a continuin a cirî un leam cul Friûl e che il gno blog al pues judâju tal tignî chest puint.
Un mandi grant grant a Ruben, a la sô famee e ducj chei Furlans ator pal mont che, ancje se a àn sul passepuart une citadinance difarente, tal cûr a restin simpri int dal Friûl.
La ultime e je stade une mail che mi è rivade su la pueste dal blog. Cui che mi scrîf si clame Ruben Romanini (te foto cu la sô famee) e al è di Pilar in Argjentine o di Dartigne in Friûl... o di ducj i doi i puescj! La sô e je la storie di tancj furlans e ancje dai Romanini, che come gno nono (al jere di Borc di Clame) a son partîts par lavorâ vie di cjase. A difarence di gno nono che al è tornât dongje fasintsi une vite chi in Patrie, altris come il pari di Ruben a son restâts vie e la lôr famee e je cressude lontan di chi. No sai se o sin parincj, ma o soi stât une vore content di cheste biele sorprese par diviersis motivazions: viodi che i Furlans (che ta chest câs si clame ancje come me!) ancje di lontan a continuin a cirî un leam cul Friûl e che il gno blog al pues judâju tal tignî chest puint.
Un mandi grant grant a Ruben, a la sô famee e ducj chei Furlans ator pal mont che, ancje se a àn sul passepuart une citadinance difarente, tal cûr a restin simpri int dal Friûl.
04 febbraio 2009
Chei di Intesa si cjatin
Si tache a fevelâ di belanç e dopo di une riunion de comission, domenie matine chei di IntesaperMajano a àn programât une assemblee publiche: ve chi l'avîs sul lôr blog.
02 febbraio 2009
Debut su Contecurte
Cualchi zornade indaûr us ai segnalât la nassite di une Ostarie leterarie. Dopo cualchi dì mi soi ingolosît e o ai volût provâ ancje jo e mi soi butât, mandant une mê Contecurte. Par cui che no le ves inmò lete, ve chi il link a "Lis cialis".
Buine leture e o spieti un vuestri parê.
Buine leture e o spieti un vuestri parê.
01 febbraio 2009
Prins impegns in Arlef
Cheste setemane o vin vude la prime riunion dal Cda de Arlef. E je stade la prime ocasion par viodisi ducj e cognossisi. Invezit vinars o vin vût za il prin incuintri istituzionâl: o sin stâts ricevûts dal assessôr regjonâl a la culture Roberto Molinaro (te foto). Nus spiete tant lavôr e l'assessôr si è dimostrât avonde disponibil ancje se al è stât dome un prin contat: sperìn che nus stedi dongje e che nus judi. Ve chi il comunicât e un articul su Lenghe_net.
Iscriviti a: Post (Atom)


c: text/html

text:
Argjentine
La Americhe dal Sud e l'otâf dal mont. Al confine a soreli a mont cul Cile, a nord cun la Bolivie e il Paraguay, a nord est cun il Paraguay e il Brasîl, a soreli jevât cun l’Uruguay e cun l’ocean Atlantic. La Argjentine e je une republiche federâl fate di provinciis.al è il secont stât plui grant de
Origjin dal non[cambie | modifiche il codiç]
Il non al ven de liendis che a si jerin pandudis fra i prins concuistadôrs de esistence di arint tal bacin dal Rio de la Plata. A dì il vêr di arint nol è che an sedi stât tant ma za 'int une mape veneziane dal 1536 si doprave il non Argjentine. Tal 1602 al fo publicât il poeme La Argentina di Martin del Barco Centenera. Il non al devente comun tal XVII secul.
Storie[cambie | modifiche il codiç]
I prins segns de presince umane in Patagonie a son di 11.000 agns p.d.C. Intal prin secul d.C la zone andine e à un ciert nivel di civilizazion. Tal 1480 l'imperi Incas al concuiste la regjon nord ovest de Argjentine. De culturis basadis su la patate dolce e sul yuca si cjatin intal Guaranì. Lis Pampas e la Patagonie a son abitadis di popolazions nomadis.
Tal 1502 Amerigo Vespucci al rive su lis sôs cuestis e tal 1516 Juan Diaz de Solis al esplore l’estuari dal Rio de la Plata. I spagnûi a costruissin dai fuarts e la citât di Buenos Aires. Tal 1776 la colonie e devente il vice ream dal Rio de la Plata cun dentri ancje la Bolivie, l’Uruguay e il Paraguay.
Tal 1806-1807 la colonie e resist a une invasion dai inglês. A nassin lis primis aspirazions a la indipendence e tal 1810 e ven nomenade une jonte al puest dal vice re. La indipendence e ven proclamade il 9 di Lui dal 1816 e il gnûf stât al cjape il non di Provinciis Unidis dal Rio de la Plata.
Tai agns seguitîfs a vegnin diviersis vueris: cul Brasîl tal 1827, cun la Bolivie tal 1838, cui Stâts Unîts, il Ream Unît e la France tal 1845 e dal 1865 al 1870 cun il Paraguay. A son ancje diviersis lotis internis fra cjentraliscj e federaliscj.
I prins decenis dal XX secul a vegnin comandâts dal partît radicâl di Hipolito Irigoyen. Tal 1930 al ven fat il colp di stât dal gjenerâl Uriburu e daspò a van al podè une schirie di president conservadôrs. Durant la seconde vuere mondiâl il pais al reste neutrâl fin al colp di stât militâr dal 1943 cuant che si allee cun l’asse. Tal 1945 al romp la aleance declarant vuere a Gjermanie e Gjapon.
Dal 1946 al 1955 al è president Juan Domingo Peron fin al colp di stât di Lonardi e Aramubu. Dopo i president Arturo Frondizi, Josè Maria Guido e Humerto Illia un gnûf colp di stât al ven fat tal 1966 da Juan Carlos Ongania.
Peron al torne al podè dal 1973 a la sô muart tal 1974 e dopo a comande la sô tierce femine Isabel Peron. Dal 1976 al 1982 e je une altre teribile ditature militâr che e finìs cun la disastrose invasion des isulis Falkland/Malvinas e la vuere cun il Ream Unît.
Tal 1983 e torne la democrazie cun lis presidenzis di Raul Alfonsin (1983-1989), di Carlos Menem (1989-1999) e di Fernando de la Rua(1999-2001). Tal finì dal secul a tache une dure crisi economiche argjentine che tal 2001 a puarte al congjelament dai bêçs depositâts in bancje, a la fan par tancj di lôr e a une grave instabilitât politiche. La situazion e miôre un poc cun la presidence di Nestor Kichner (2003).
Politiche[cambie | modifiche il codiç]
Il podè esecutîf al è dal president de republiche che al ven votât ogni 4 agns a sufragji universâl diret. Il podè legjislatîf al è dal Congrès Nazionâl ven a stâi dal Senât di 72 membris e la Cjamare dai deputâts di 257 membris.
Politiche foreste[cambie | modifiche il codiç]
La Argjentine e fâs part dal Sisteme economic latin-american, dal MERCOSUR, de Organizazion dai Stâts Americans, dal Grop di Rio e dal G15.
Division aministrative[cambie | modifiche il codiç]
La Argjentine e je dividude in 23 provinciis e i citât autonome (la capitâl federâl).
- Citât Autonome di Buenos Aires
- Buenos Aires (Provincie)
- Catamarca
- Chaco
- Chubut
- Córdoba
- Corrientes
- Entre Ríos
- Formosa
- Jujuy
- La Pampa
- La Rioja
- Mendoza
- Misiones
- Neuquén
- Río Negro
- Salta
- San Juan
- San Luis
- Santa Cruz
- Santa Fe
- Santiago del Estero
- Tierra del Fuego
- Tucumán
Gjeografie[cambie | modifiche il codiç]
Gjeografie fisiche[cambie | modifiche il codiç]
La Argjentine e va da lis Andis a soreli a mont a lis grandis planis dal est che a puartin al ocean Atlantic. A nord lis Andis a fasin un grant altplan (Puna de Atacama, 3400-4000 metris). Tes Andis mezanis la profonditât e jê minôr ma i monts a son plui alts (Aconcagua 6959 metris, Mercedario 6770 metris). A sud in Patagonie lis Andis a son plui bassis ma plenis di nêf e glaçârs. A est a son des andis si cjatin a nord il Chaco, un grant bassplan cuviert di praderîs, la Pampa, sconfinade stepe dulà che l’om al coltive cereai, e la regjon patagoniche a sud dal Rio Colorado fate di altplans che a van des Andis al ocean.
Idrografie[cambie | modifiche il codiç]
Il bacin dal Rio del Plata-Paranà al è il secont dal continent cun plui di 3 milions di chilometris cuadrâts. Al è formât dal Paranà e dal Uruguay che a rivin dal Brasîl e dai flums che passant par il Chaco a rivin intal Rio de la Plata. Impuartants a son ancje il Rio Colorado e i flums de Patagonie tant che il Rio Negro, il Chubut e il Deseao). Tes andis si cjatin diviers lâcs di tip alpin come il Nahuel, il Huapi, il Lâc Buenos Aires e il Lâc Viedma.
La clime[cambie | modifiche il codiç]
In Argjentine si à une clime continentâl moderade. Il paîs al è une vore lunc e al va dal 22° al 55° di latitudin. Par cui si passe de clime subtropicâl dal Chaco, cun estâts cjaldis e unviers clips, ae clime oceaniche frede de Patagonie. Tes Andis si à une clime montane une vore sute tal nord e ploiôs intal sud. Lis Andis a parin lis planis argjentinis dai aiars dal Pacific fûr che inte basse Patagonie La ploie a cale lant di est a ovest.
Gjeografie umane[cambie | modifiche il codiç]
In Argjentine a son scuasit dal dut sparidis lis antighis popolazions amerindis, cualchidune a je restade dome intal Chaco. Fuartone e je stade la imigrazion europeane ingoloside des grandis planis e dal arlevament des bestiis. Il gaucho al è il non dal tipic mandrian e al è il simbul dal paîs. Dal 1869 al 1936 si è passâts da 17,7 milions di abitants a 12 milions di lôr. Grandone e je la influence de imigrazion taliane e spagnule. Alt al è il numar di imigrâts dal Friûl a tacà dal XIX secul e che al è continuât fin ai agns ’50 dal XX secul.
Religjon[cambie | modifiche il codiç]
Scuasit il 70% de popolazion e je catoliche, une vore atîfs a son diviersis glesiis protestantis. La Argjentine e à ancje la plui grande comunitât ebraiche dal Sud Americhe (2%).

robotstxt: allowed

filter: keep


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjenesi
Cjapitul 11
LIS TRADIZIONS DE STORIE PRIMITIVE
La torate di Babêl
11 1 Dut il mont al fevelave la stesse lenghe e al doprave lis stessis peraulis. 2 Cuant che i oms si plaçarin a soreli jevât, a rivarin tune concje de tiere di Senaar e si fermarin li. 3 Si diserin un cul altri: “Dai! Metìnsi a fâ modons e a cueiju tal fûc”. A dopravin il modon impen dal clap e il catram impen de malte. 4 A diserin: “Parcè no fasìno une citât e une torate ch’e rivi cu la spice fint in cîl? Fasìnsi un non e no stin a dividisi ator pal mont!”. 5 Il Signôr al vignì jù a dâi une cjalade a la citât e a la torate che i oms a stavin butant sù. 6 Dissal il Signôr: “Veju, che a son un popul sôl e a fevelin ducj la stesse lenghe! Chest al è dome il cjaveç di ce che a àn voe di fâ. Se a van indenant cussì, a rivaran a fâ dut ce che a volaran. 7 Anin! Dismontìn jù e confusionìnju tal lôr lengaç, par che no rivin a capîsi un cul altri”. 8 E di li il Signôr ju sparniçà par dut il mont e no lerin plui indevant cu la lôr citât. 9 Cussì i meterin non Babêl, parcè che al è stât alì che il Signôr al à confusionât il lengaç di ducj i oms e di li si son sparniçâts par dut il mont.
La dissendence benedide di Sem
10 Cheste e je la gjernazie di Sem. A cent agns, Sem al à vût Arpacsad, doi agns dopo dal diluvi. 11 Dopo nassût Arpacsad, Sem al à vivût cinccent agns e al à vût altris fîs e fiis.
12 A trentecinc agns, Arpacsad al à vût Selac. 13 Dopo nassût Selac, Arpacsad al à vivût cuatricent e trê agns e al à vût altris fîs e fiis.
14 A trent’agns, Selac al à vût Eber. 15 Dopo nassût Eber, Selac al à vivût cuatricent e trê agns e al à vût altris fîs e fiis.
16 A trentecuatri agns, Eber al à vût Peleg. 17 Dopo nassût Peleg, Eber al à vivût cuatricent e trent’agns e al à vût altris fîs e fiis.
18 A trent’agns, Peleg al à vût Reu. 19 Dopo nassût Reu, Peleg al à vivût dusinte e nûf agns e al à vût altris fîs e fiis.
20 A trentedoi agns, Reu al à vût Serug. 21 Dopo nassût Serug, Reu al à vivût dusinte e siet agns e al à vût altris fîs e fiis.
22 A trent’agns, Serug al à vût Nacor. 23 Dopo nassût Nacor, Serug al à vivût dusinte agns e al à vût altris fîs e fiis.
24 A vincjenûf agns, Nacor al à vût Terac. 25 Dopo nassût Terac, Nacor al à vivût cent e disenûf agns e al à vût altris fîs e fiis.
26 A setant’agns, Terac al à vût Abram, Nacor e Aran.
LIS TRADIZIONS DE STORIE DAI PATRIARCJiS
L’ALEANCE DI ABRAM
Dissendence di Terac
27 Cheste e je la gjernazie di Terac: Terac al à vût Abram, Nacor e Aran. Aran al à vût Lot. 28 Aran al murì che al jere ancjemò vîf so pari Terac, tal paîs che al jere nassût, a Ur dai caldeus. 29 Abram e Nacor si sposarin: la femine di Abram e veve non Sarai, la femine di Nacor e veve non Milche, fie di Aran, che al jere il pari di Milche e di Ische. 30 Ma Sarai e jere sterpe e no podeve vê fruts.
31 Terac al cjolè so fi Abram, so nevôt Lot, fi di Aran, e sô brût Sarai, femine di Abram. Ju fasè jessî di Ur dai caldeus par lâ te tiere di Canaan. Rivâts però a Caran si fermarin li.
32 Terac al à vivût, in dut, dusinte e cinc agns, po al murì a Caran.
Notis:
- 11,10 - La gjernazie si strete simpri di plui par rivâ ai vons di Abram.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjeremie
Cjapitul 7
SENTENCIS CUINTRI DI GJUDE E DI GJERUSALEM
Sot il ream di JoIakim
Discors sul templi: sperance che no ten
7 1 Cheste e je la peraule che i je stade dite a Gjeremie de part dal Signôr: 2 “Fermiti dongje de puarte de cjase dal Signôr e fâs chest discors. Tu âs di dîur: Scoltait la peraule dal Signôr, ducj vualtris di Gjude ch’o jentrais par cheste puarte par adorâ il Signôr. 3 Il Signôr des schiriis, Diu di Israel, al dîs cussì: Comedait la vuestre condote e lis vuestris voris, parcè che jo o vuei fâus vivi chenti. 4 No stait a stâ fidâts sun peraulis falsis, disint: Templi dal Signôr! Templi dal Signôr! Templi dal Signôr al è chest!
5 Se propit o comedarês la vuestre condote e lis vuestris voris, se propit o fasarês justizie un cul altri, 6 se no tibiarês il forest, il vuarfin e la vedue e se no fasarês scori in chest lûc sanc nocent e se no larês daûr dai dius forescj, par vuestre disgracie, 7 alore jo us fasarai vivi in chest lûc te tiere che ur ài dade ai vuestris vons di simpri e par simpri. 8 Ve: vualtris o stais fidâts sun peraulis falsis, che no àn tignince. 9 Cemût? O robais, o copais, o fasês adulteris, o zurais il fals, o incensais Baal, o lais daûr di dius forescj che no ju vês cognossûts, 10 e po o vignîs e o stais denant di me in cheste cjase là che si clame il gno non e o disês: O sin salfs!, dome par podê fâ dutis chestis porcariis? 11 Forsit che pai vuestris vôi e je deventade un landri di laris cheste cjase ch’al è stât clamât parsore il gno non? Ma ancje jo o cjali. Sentence dal Signôr! 12 Lait, par plasê, tal gno lûc, in Silo, là ch’o ài fat stâ il gno non tal imprin, e cjalait ce che i ài fat par colpe de tristerie dal gno popul di Israel. 13 E cumò, za ch’o vês fatis dutis chestis voris, – sentence dal Signôr! –, e biel che jo us fevelavi di cûr e di un continui e vualtris no mi vês scoltât, us clamavi e vualtris no mi vês tornade rispueste, 14 poben o fasarai cu la cjase ch’al è stât clamât parsore di jê il gno non e che si fidais tant, e cul lûc che jo us ài dât a vualtris e ai vuestris vons, come ch’o ài fat cun Silo: 15 us butarai lontans de mê presince, come ch’o ài butâts ducj i vuestris fradis, dute la dissendence di Efraim!
Peraulis pal profete
16 E tu no sta preâ par chest popul e no sta fâ par lui preiere e supliche; no sta insisti cun me, parcè che nancje no ti scoltarai. 17 No viodistu mo ce ch’a cumbinin tes citâts di Gjude e tes stradis di Gjerusalem? 18 I fîs a tirin dongje i lens e i paris a impiin il fûc e lis feminis a impastin la farine par prontâ lis fuiacis pe regjine dal cîl; e si fasin libagjons ai dius forescj par ofindimi. 19 Forsit che lôr mi ofindin me, – sentence dal Signôr! –, o no pluitost sè, pe lôr stesse vergogne?”. 20 Pa la cuâl il Signôr Diu al dîs cussì: “Ve: la mê rabie, la mê ire si strucjarà in chest lûc cuintri dai oms e cuintri dal besteam, cuintri dai arbui dal cjamp e cuintri dai prodots de tiere: al ardarà dut cence mai distudâsi”.
Disordins tal templi
21 Il Signôr des schiriis, Diu di Israel, al dîs cussì: “Zontait tant ch’o volês i vuestris olocauscj cui vuestris sacrificis e mangjaint la cjar! 22 Però jo no ur ài fevelât ai vuestris vons e nancje no ur ài dât ordins, cuant che ju ài fats saltâ fûr de tiere dal Egjit, in merit dal olocaust e dal sacrifici. 23 Invezit ur ài ordenât chest, cuant che ur ài dit: Scoltait la mê vôs e jo o sarai il vuestri Diu e vualtris o sarês il gno popul; par chel o larês indenant par dutis lis stradis che jo us ordenarai, par ch’o podês vê bondance. 24 Ma no mi àn scoltât, no àn volût nancje sintîmi; che anzit a àn cjaminât seont i lôr progjets, cu l’ustinazion dal lôr cûr trist e a son lâts indaûr e no indenant. 25 De dì che i vuestris vons a son saltâts fûr dal Egjit fint a vuê, ur ài mandâts ducj i miei fameis, i profetis, ogni dì, cun dut il cûr e di un continui. 26 Ma no mi àn scoltât e no àn volût nancje sintîmi; che anzit a àn indurît il lôr cjâf, deventant piês inmò dai lôr vons. 27 Tu duncje tu ur disarâs dutis chestis robis ma no ti scoltaran; tu ju clamarâs ma no ti tornaran rispueste. 28 Tu ur disarâs: Cheste e je la gjernazie che no à scoltade la vôs dal Signôr so Diu e che no à volût savênt de corezion. La fedeltât e je sparide, e je stade cjonçade de lôr bocje.
Menace di svinidriment
29 Taiti la cjavelade
e dà sù sui çucs un lament,
parcè che il Signôr al à refudade e bandonade
la gjernazie de sô rabie!
30 Propit! I fîs di Gjude a àn agjît cun tristerie tai miei confronts, sentence dal Signôr! A àn sistemadis lis lôr porcariis te cjase là ch’al è stât clamât il gno non, sporcjantle. 31 A àn fat sù i çucs di Tofet, te concje di Bet-Inom, par brusâ cul fûc i lôr fîs e lis lôr fiis, robe che no le ài mai ordenade e che no mi è passade nancje pal cjâf. 32 Pa la cuâl ve: a rivin zornadis – sentence dal Signôr! – che no si disarà plui Tofet ni concje di Bet-Inom ma concje dal Maçalizi, e si soterarà in Tofet parcè che nol sarà plui puest. 33 E i cadavars di chest popul a deventaran passon pai ucei dal cîl e pes bestiis de tiere e nissun nol fasarà câs. 34 O fasarai sparî des citâts di Gjude e des contradis di Gjerusalem scriui di gjonde e scriui di contentece; vôs di nuviç e vôs di nuvice, parcè che la tiere e sarà sot de spade.
Notis:
- 7,1 - E scomence la seconde, grande sezion dal libri, che e va fint al c. 20. O sin sul imprin dal ream di Joiakim (609-598).
- 7,4 - Se a vuelin restâ inte lôr tiere, i fîs di Israel a àn di gambiâ vite e di tornâ a jessi fedêi al pat. Senò ancje la lôr sigurece poiade sul templi e slache.
- 7,11 - Un landri di laris. Lu ripetarà Gjesù fevelant dai trafics plui o mancul disonescj che i gjudeus a fasevin intal curtîl dal templi (Mt 21,13).
- 7,12 - Ancje il santuari di Silo al veve la presince dal Signôr midiant de arcje ma al è stât fiscât te ete dai judiçs pes porcariis ch’a cumbinavin i fîs di Eli (1 Sam 1,3; 4,1-22).
- 7,18 - La regjine dal cîl e jere Astarte (la Regjine Istar mesopotamiche), divinitât dal amôr e de feconditât. La sô religjon e veve cjapât pît ancje in Palestine, là che le rapresentavin cuntun pâl clamât Asere.
- 7,21 - La religjon e lis funzions no valin nuie se no son compagnadis de fedeltât al pat.
- 7,30 - Lis porcariis a son lis statuis des divinitâts paianis.
- 7,31 - No si trate dome di un çuc gjeografic ma di un lûc (la concje di Bet-Inom o “Gheene”) là che a brusavin i fruts in onôr dal diu Moloc. Stant a 2 Re 16,3, parfin i rês di Gjude a sacrificarin i lôr fîs.


text:
LA PLACE DI PAULÊT – Scuele Primarie di Paulêt – I.C. di Faedis
La place e je un lûc che al dì di vuê al à pierdût la sô centralitât e impuartance, dut cas a Paulêt la vite sociâl e comerciâl si davuelç ancjemò propit in place. I fruts de scuele, ancje se no ducj residents tal cjâf lûc Paulêt, a van te place principâl sedi par resons sociâls sedi par motîfs di agregazion.
La idee di tocjâ chest teme e je nassude par fâ cognossi ai fruts il valôr di chest lûc tal passât, fâur capî cemût che si è disvilupât tai agns, cuai cambiaments che al à frontât e cuai elements che al à mantignût.
Il motîf di chest percors al è di vuidâ i arlêfs a cognossi in prime persone il lôr teritori, traviers la ricercje e la esplorazion, par valorizâlu e tal stes timp fasintju sintî part vive e cussiente di une comunitât.
La mape
La mappa
I materiâi


text:
La "trasparence"
Cul Decret Legjislatîf n. 33 dai 14 di Març dal 2013 dutis lis aministrazions publichis a àn l’oblic di contignûts di minime a pro da la trasparence, pensade tant che acès totâl aes informazions tai varis aspiets da la ativitât amministrative e istituzionâl dal ent.
Obietîfs da la trasparence:
- realizâ formis di "control sociâl";
- meti in vore i principis di egualiance, imparzialitât, bon andament, responsabilitât, eficacie e efficience dal doprâ lis risorsis publichis;
- fâ lâ in miôr li sprestazions des publichis aministrazions;
- prevignî câs di coruzion.
COLEGAMENTS UTII
CiVIT - Commissione indipendente per la Valutazione, la Trasparenza e l'integrità delle amministrazioni pubbliche
Ministero per la pubblica amministrazione e l'innovazione


text:
Misuris moris
Cinc di matine sul antîl di cjase.
No si decît a plovi,
No si decît il timp metint lis çavatis cul dêt.
Poiât sul pedrât
Si disfrede svelt un libri
Di poesiis e un tè.
Si mudarà in aghe flape il nûl,
E il dûl di un folc pal ton,
Clamât sassin cence colpe ne pecjât,
Al jemple lis pocis e la ghigne sclagne
Da lis cjariadoriis.
La bissebove, la balfuerie,
Inneade la grame e la salate
A involuce intun fasolet celest
La cise dai morârs.
Trop biel il nerum puntinât des moris?
Trop bon?
Al dure pôc, nissun lu gjolt.
Ma chel biel al è cence
Cence misure.


text:
P
Il P al è il decim sest segn dal alfabet furlan.
Storie[cambie | modifiche il codiç]
Il segn P al à origjin dal semitic Pê (ch'al stâ a significâ "bocje"), daspò doprât tal grec cun la letare Π (Pi); i alfabets etrusc e latin a àn doprât cheste letare cul stes segn e la stesse pronuncie, \p\.
Significâts[cambie | modifiche il codiç]
Chimiche[cambie | modifiche il codiç]
- P al è il simbul dal fosfar
Fisiche[cambie | modifiche il codiç]
- p al è il simbul dal [[moment] o de pression.
- P al è il simbul de potence o de polarizazion.
- p, te fisiche des particelis, al è il simbul dal proton.
Metrologjie[cambie | modifiche il codiç]
- P al è la abreviazion di peta, prefìs dal sisteme internazionâl ch'al significhe 1015.
- p al è la abreviazion di pico, prefìs dal sisteme internazionâl ch'al significhe 10-12.
Traspuarts[cambie | modifiche il codiç]
- P al è la targhe automobilistiche internazionâl dal Portugal


text:
Zornade internazionâl de lenghe mari
La Zornade internazionâl de lenghe mari e je une ricorence anuâl che e si ten ai 21 di fevrâr par promovi la cussience su lis diferencis lenghistichis e culturalis e sul plurilenghisim. Anunziade dal UNESCO ai 17 di novembar 1999 pe prime volte, e fo publicamentri ricognossude de Assemblee Gjenerâl des Nazions Unidis intune risoluzion istituide intal 2008, ven a stâ l'An Internazionâl des Lenghis. La idee di festezâ la Zurnade internazionâl de lenghe mari (par inglês International Mother Language Day, IMLD) e fo une iniziative dal Bangladesh. Achì a ogni 21 di fevrâr e si celebre l'aniversari de bataie pal ricognossiment de lenghe bangla.


text:
Udin capitâl de sience in lenghe minoritarie
Conference Internazionâl “Lenghis minoritariis e comunicazion sientifiche” in ocasion dal Decenâl de Societât Sientifiche e Tecnologjiche Furlane
Sienziâts di dute Europe si àn cjatât vinars ai 16 di Dicembar dal 2011 a Udin in ocasion de Conference Internazionâl “Lenghis minoritariis e comunicazion sientifiche” organizade de Societât Sientifiche e Tecnologjiche Furlane par celebrâ il decim inovâl de sô fondazion.
La conference, che si è tignude te Sale Cunvignis “R. Gusmani” di Palaç Antonini, vie Petracco 8, Universitât dal Friûl, e à viodût la partecipazion di rapresentants des plui impuartantis “lenghis cence stât” europeanis, che si àn confrontât su lis rispetivis esperiencis sul ûs de lenghe minoritarie tal insegnament, te ricercje e te pratiche professionâl in ambit tecnic-sientific.
E à cjapât part ae conference Maria Gil, responsabile de comunicazion sientifiche de Fundazioa Elhuyar, une associazion privade une vore ative tal cjamp de divulgazion sientifiche in lenghe basche a ducj i livei, che in cuarante agns e à burît fûr une schirie di ativitâts imprenditoriâls tal setôr educatîf, promozionâl e editoriâl riferît ae sience in lenghe basche.
Pe Catalogne a jerin presints Sandra Cuadrado i Camps dal centri di terminologjie Termcat e Aureli Argemí dal Ciemen di Barcelone, che al à presentât la relazion di fonde insiemit cul sloven Bojan Brezigar, diretôr dal cuotidian Primorski Dnevnik e za president dal Bureau european pes lenghis mancul pandudis.
Ae cunvigne a àn partecipât, cun di plui, la dot. Delyth Prys, responsabile des Tecnologjiis Linguistichis ae Universitât di Bangor tal Gales, il prof. Robert Dunbar de University of the Highlands and Islands di Aberdeen in Scozie, Anne Dykstra de Fryske Akademy di Lijouwert in Frisie e Mariannig Le Béchec, de associazion Point BZH che e à cjacarât de presince dal breton tal setôr des gnovis tecnologjiis.
La presince dal sart e dal furlan tal setôr universitari e sientific a son stadis ilustradis infin di Diego Corràine della Sotziedade pro sa Limba Sarda di Nuoro e di William Cisilino dal ARLeF di Udin.
Conference Internazionâl “Lenghis minoritariis e comunicazion sientifiche”
ai 16 di Dicembar dal 2011
Sale Cunvignis “R. Gusmani” di Palaç Antonini
Universitât dal Friûl
Program
9.00
Salûts des Autoritâts
10.00
Presentazion des voris de conference
Marzio Strassoldo
President de SSTeF
10.00
10.15
Relazion di fonde
Il catalan lenghe de universitât intune prospetive europeane
Aureli Argemí, Ciemen, Barcelone
Lenghis minoritariis tai contescj universitaris e sientifics europeans
Bojan Brezigar, President dal Comitât Paritetic pe Minorance Slovene, Triest
10.15
Relazion di fonde
Il catalan lenghe de universitât intune prospetive europeane
Aureli Argemí, Ciemen, Barcelone
Lenghis minoritariis tai contescj universitaris e sientifics europeans
Bojan Brezigar, President dal Comitât Paritetic pe Minorance Slovene, Triest
10.15
11.15
Polse
11.30
La costituzion de “Societât”
Franco Fabbro
Prin Diretôr dal Gjornâl Furlan des Siencis / Friulian Journal of Science
11.30
12.00
Minorancis di Italie – Il status de lenghe te sience e te tecnologjie
Friûl: William Cisilino, Diretôr de Agjenzie Regjonâl pe Lenghe Furlane, Udin
Sardegne: Diego Corràine, Segretari de Sotziedade pro sa Limba Sarda, Nuoro
13.00
Buffet
13.00
15.00
La lenghe minoritarie te sience e te tecnologjie
Comunicazions su la situazion des minorancis europeanis ospitis:
Catalogne: Sandra Cuadrado i Camps, Termcat, Barcelone
Paîs Basc:Maria Gil, Elhuyar Fundazioa, Usurbil
Frisie: Anne Dykstra, Fryske Akademy, Ljouwerte
16.30
Polse
16.30
16.45 - La lenghe minoritarie te sience e te tecnologjie
Comunicazions su la situazion des minorancis europeanis ospitis:
Gales: Delyth Prys, Canolfna Bedwyr, Bangor University
Scozie: Rob Dunbar, University of the Highlands and Islands, Aberdeen
Bretagne: Mariannig Le Bechec, Association www.bzh, Quimper – Université Poitiers
18.15
Discussion
18.15
18.30
Conclusion des voris


text:
Il titul dal film, che al nas dal inamorament di Marina pal ’sun des launeddas, ’tal è Radici, croniche ricostruide dal viaç maraveôs che Alan Lomax e Diego Carpitella a faserin te Italie dal 1954-55, regjistrant e salvant dute la musiche popolâr che e stave par jessi scancelade des modificazions economichis e sociâls dal nestri Paîs buridis fûr tal boom dai agns Sessante. Doi documentais intun, che si misclicin, al dîs l’autôr. Un a cos, ’su la musiche popolâr di vuê, chel altri in blanc e neri, ’su chê dal passât. Lis lidrîs dal titul a son lis tradizions popolârs che a son di prudelâ, ma ancje di disvilupâ, daûr di ce che al diseve Diego Carpitella.
Radici ’tal è produsût di Luce-Cinecittà, cu la colaborazion preseade de Academie Nazionâl di Santa Cecilia e dal Istitût Centrâl pe Demoetnoantropologia. Tal cast artistic di Radici e fâs lûs la presince di Ambrogio Sparagna, dai Tenores di Neoneli, di Orlando Mascia dai cjantôrs di trallalero gjenovês La Squadra, la profonde cjantante lucane Caterina Pontrandolfo e tancj altris.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
11 di Zenâr
Il 11 di Zenâr e je la 11° zornade dal Calendari Gregorian. A mancjin 354 zornadis pe fin dal an (355° se l'an al è bisest).
Acjadiments[cambie | modifiche il codiç]
In Friûl[cambie | modifiche il codiç]
- 1365 - Lis trupis dal patriarcje a vincin i spilimberchês aleâts dal duche Rodolf IV di Austrie
Vie pal mont[cambie | modifiche il codiç]
- 532 - Rivolte di Nica
- 1158 - Vladislav I al divente Re di Boemie
- 1569 - Prime lotarie in Inghiltere
- 1571 - Le nobiltât austriache oten le libertât di religjion.
- 1693 - Teramot in te Vâl di Noto (Sicilie Orientâl)
- 1787 - Vegnin scuvierts Titania e Oberon,doi satelits naturâl dal planete Uran
- 1805 - Nassite dal stât american dal Michigan.
Nassûts vuê[cambie | modifiche il codiç]
Muarts vuê[cambie | modifiche il codiç]
- 1999 - Fabrizio De Andre' cjantautôr talian


text:
Henry Moseley
Henry Gwyn Jeffreys Moseley (Weymouth, ai 23 di Novembar dal 1887 – Galipoli (Turchie), ai 10 di Avost dal 1915) al è stât un fisic britanic.
Al studie a Eton e intal 1906 al jentre tal Trinity College di Oxford dulà che al oten la lauree in fisiche intal 1910. A pene dopo al jentre a fâ part dal grup di ricercje di Ernest Rutherford a Manchester fin al 1913.
Cun sperimentazions intal cjamp de spetroscopie a rais X, propit in chel an al publiche i risultâts des sôs ricercjis dulà che al rive ae conclusion che lis frecuencis dai rais mandâts fûr di ogni element a svariin in proporzion al numar di ordin (atomic) dal element stes (leç di Moseley).
Cu la scuvierte dai isotops si rindisi cont che nol è il pês atomic a incidi su la leç periodiche di Mendeleev ma il numar atomic che al fâs di base pa Taule periodiche dai elements. Cu la Prime Vuere Mondiâl, Moseley, intant lât in Australie, al torne in patrie. Al è ingaiât daurman - cundut che Rutherford al sedi contrari - e al ven copât inte Bataie di Galipoli intal 1915.
No son in pôcs a pensâ che, se Moseley al fos sorevivût ae vuere, al varès vût dal sigûr il Premi Nobel, calcolant la impuartance dal so lavôr fat intal arc di timp di dome 40 mês.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Jop
Cjapitul 5
DISCUSSION fra jop e i trê amÎs
PRIN GÎR DI DISCORS
Prin discors di Elifaz
I oms a nàssin za in pierdite
5 1 Berle, alore! Isal forsit cualchidun che ti rispuint?
A cuâl dai sants varastu di avodâti?
2 In veretât, il dolôr i dà la muart al stupit
e la rabie e fâs murî l’om cence esperience.
3 O ài viodût il stupit a meti lidrîs,
e a colp o ài viodude maludide la sô cjase.
4 I siei fîs no àn nissun jutori
a son tratâts mâl in tribunâl, cence difese.
5 Il lôr forment lu glot chel plen di fan,
ur al robe seben ch’e àn lis cisis.
e chel plen di sêt ur fâs sparî la robe.
6 Sigûr che la sfurtune no salte fûr dal teren
e nancje la disgracie no bute fûr de tiere,
7 ma al è l’om ch’al parturis la miserie,
come che lis acuilis a svuàlin in alt.
Cjante al Diu just
8 Par gno cont, jo o ricorares a Diu,
a Diu i consegnares la mê cause,
9 a lui, ch’al fâs robonis inesplorabilis,
e spetacui di no rivâ a contâju,
10 ch’al mande la ploe su la tiere
e al strucje lis aghis su lis campagnis;
11 al puarte in alt i umii
e i avilîts ju alce al colm de furtune.
12 Al pare in fruç i progjets dai furbos
di mût che lis lôr mans no mètin in vore i lôr progjets.
13 Al brinche i sapients tes lôr baronadis
e al fâs abortî lis trainis dai birbants.
14 In plene dì si cjàtin intal scûr
e a misdì a cjamìnin a sorte come vie pe gnot.
15 Cussì Diu al salve il puar de lenghe spiçade
e de man dal prepotent.
16 Ancje pal puar and’è une sperance
biel che la injustissie e siere la bocje.
17 Par chel, furtunât l’om ch’al è corezût di Diu.
No sta duncje butâ in bande la lezion dal Onipotent.
Furtune di chei che si sotomètin
18 Al è propit lui ch’al fâs la plae e le medee,
al colpìs e cu lis sôs mans al torne a vuarî.
19 Di sîs tribulazions lui ti liberarà
e la setime volte no tu patissarâs nissun mâl.
20 In timp di fan ti salvarà de muart
e tal combatiment dal fîl de spade.
21 Tu sarâs vuardât dal flagjel de lenghe
e cuant che e capitarà la ruvine no tu varâs pore.
22 Tu ridarâs de disgracie e de miserie,
e no tu varâs pore des bestiis de campagne.
23 Tu fasarâs un pat cu lis pieris dal cjamp
e tu sarâs in pâs cu lis bestiis salvadiis.
24 Tu provarâs la bondance de tô tende,
lant a viodi pal to lûc no ti mancjarà nuie.
25 Tu ti inacuarzarâs di vê une grande dissendence,
che i tiei sfioi a son come la jerbe dal prât.
26 Tu t’in’ larâs te tombe cence duliis,
come il forment cjapât sù te stagjon juste.
27 Ve’, chest lu vin studiât a font: e je cussì.
Tu cumò scolte e imparilu pal to ben.
Notis:
- 5,4 - Impen di tribunâl, il test al dopre la peraule “puarte”. E je la place grande, il marcjât, il tribunâl, il lûc là che si dà dongje dute la int par cjatâsi insieme e ancje par distrigâ lis sôs cuistions denant dai anzians o grancj o sorestants dal paîs.
- 5,17 - Ancje nô o disìn che il mâl nol è simpri mâl e che il Signôr al va a cjatâ i siei.


text:
Francesca Garavelli, in art Fran, e cjapà in man la ghitare a dîs agns tacant a sperimentâ metint insiemi i acuardis e lis peraulis, scomençant cussì a comunicâ midiant lis sôs primis cjançons. Vuê Fran e scrîf par inglês cuntun stîl folk-pop acustic, par mantignî la semplicitât e la gjenuinitât des esperiencis vivudis, dai incuintris e dai ostacui ’superâts. Inte Vierte dal 2016 Fran e cognòs i siei “Groovies” (Francesca Soliveri e Stefano Conti) e fin di ’subit e nas une intese fuarte, che ju puartarà a publicâ il prin singul “Give Me” e un EP cun cuatri tocs, “Follow Your Instinct”.
Formazion: Fran – cjant e ghitare acustiche; Stefano Conti – tastiere e ghitare; Francesca Soliveri – bas e côrs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Zorç si sveà cu la fiere, e la robe no i displasè. Cu la scuse dai mateçs dal so cuarp al sarès restât cjase a polsâ – altri che furlan lavoradôr! Al varès fat gulizion cun Dani e il frut, par une volte, invezit di scjampâ vie svelt. Al pensà ae gnot pene passade: a un ciert pont Dani e veve tacât a strussâ cuintri de sô spale cu la sô biele cjavelade scure, po i veve domandât di russâle daûr des orelis… e lui lu veve fat, ancjemò sturnît dal sium. Ce strane domande, al riduçà Zorç tra se. Si sintì il çarneli: cjalt. Dani e jere jevade, al veve sintût la olme frescje dal so cuarp che al mancjave sot dal bleon. Gjoldintsi la lentece dai soi moviments Zorç al le in cusine.
“Bundì amôr, o ai la fiere e stoi cjase”
“Ah! Beat tu! La âstu basse?” i veve domandât jê, fasint dutis lis mossis de gulizion – jemple di aghe il cit/metilu sul fûc/prepare il tè/cjôl il bussulot dal cafè e la sedonute par jemplâ la moca – cu la sô gracie naturâl, di gjate.
In chel al rivà Marc, pîts strissinâts e muse rabiose: si jere sveât mâl.
“Bundì Marc!”
“M-m”.
I trê a faserin gulizion, becotant i cornflakes e tabaiantsi pôc, ancjemò cjaminant pai coridôrs segrêts des lor scjatis cranichis. Marc al rompè il cidinôr dome par dî: “Bon, alore par ricreazion mi puarti i biscots!”.
E al tacà a cjapâ sù une gocciola daspò di chê altre metintsalis in bocje dutis, cence gloti, fin a jemplâsi i smursiei, che ae fin a jerin compagns di sachetis plenis, che taronditâts di frut. Dani e riduçà, cui siei voi verts-cuasi-zâi, lecantsi la man cun elegance e disint: “Ti sêstu lavât la muse, almancul?”
“Jo o torni tal jet, che no soi just”, al rugnà Zorç, “si viodin a gustâ”.
Tal jet, sgrisulât dal frêt, al si pierdè a cjalâ fûr dal barcon.
La zornade e jere grise in maniere dispietade. Al varès plot. Su la strade cinc personis a spietavin la coriere, capotut-cjapielut-scarputis, tant che pipins. No jerin sot de tieze de fermade, come par solit, ma a stavin un dongje di chel altri su la linie blancje dal ôr de strade, fers. A rivarin altris dôs personis e si meterin ancje lôr dongje, a formâ une rie ancjemò plui lungje. Passaris sul cabli de curint.
Zorç si indurmidì, come se cualchidun al ves fracât un boton distudant bot e sclop la realtât, lis robis cemût che a son, la sigurece di ce che si tocje.
Si sveà dome a ore di gustâ, sintint la puarte che e sbateve e i passuts di Marc. Al viodè che su Telegram i jere rivât un messaç video dal gnuf titolâr, che i tignive une vore aes comunicazions smart. Cun orôr, Zorç si rindè cont che si jere dismenteât di visâlu de fiere! Al fasè play sul messaç e al viodè il dott. Maseri, golarine di manager e ocjâi di cuar, che i diseve “Taffaro, è mancato senza avvisare. Non so come foste abituati prima del mio arrivo, ma le cose con me cambieranno! E lei non è nella posizione di prendere le cose sotto gamba!”. Il messaç si sierave cun Maseri, il titolâr plui odeôs e odeât dal mont, che i mostrave i dincj uçâts, di lôf.
“Rogant, cjastron, simiot che no tu ses altri!” al vosà Zorç, batinsi i puins sul pet pelôs.
Ciertis voltis i oms si compuartin come bestiis.
di Margarite Cogôi
#1036
Conte gjavade fûr di Vôs de Basse 2020


text:
Dentri dal progjet Il Novecento di Ugo fra storia e parole, a son stâts inmaneâts diviers laboratoris didatics.
Un di chescj, al è stât un laboratori di scriture creative par imparâ cemût che si pues contâ la storie di un personaç storic, come Ugo Pellis, puartât indenant di Raffaele Serafini.
In zonte si cjate:
- la presentazion dal laboratori pes classis;
- un document che al conte cemût che al è stât struturâ il laboratori, pes primariis e pes secondariis di I grât;
- il judizi sui lavôrs presentâts di bande des classis dal Istitût Comprensîf di San Denêl.
Se si vûl viodi i materiâi fats dai arlêfs, bisugne lâ te sezion Documenti.
Al laboratori a àn partecipât:
- i 22 arlêfs de 5B dal I.C. di Tavagnà (Ref. Adriana La Cognata)
- i 22 arlêfs de 5C dal I.C. di Tavagnà (Ref. Adriana La Cognata)
- i 16 arlêfs de 1B dal I.C. di Tumieç (Ref. Patrizia Pati)
- i 22 arlêfs de 1B dal I.C. di San Denêl (Ref. Elisa Mengato)
- i 21 arlêfs de 2A dal I.C. di San Denêl (Ref. Donatella Bello)
- i 26 arlêfs de 3A dal I.C. di San Denêl (Ref. Donatella Bello)


text:
Confucianisim
Il confucianisim al è une des plui grandis scuelis filosofichis, morâi, politichis e, in cualchi misure, religjosis de Cine. Si è disvilupât vie par doi milenis a partî dai insegnaments dal filosof Kǒngfūzǐ, il «Mestri Kong» (551-479 a.C.), cognossût in ocident cul non latinizât di Confuci. Confuci al à creât un sisteme rituâl e une dotrine morâl e sociâl, che si proponevin di mendâ la decjadence spirituâl de Cine, intune epoche di grande coruzion e di savoltaments politics. Invezit Confuci nol à mai volût, tratâ cuistions sorenaturâls e che a lessin parsore de esperience umane. Intal confucianisim nol è nuie di soteriologico e chest al fâs dificil calcolâlu une religjon, se no in sens sociologjic, cemût che al à fat Max Weber. Dopo jessisi confrontât cu lis scuelis di pinsîr concorintis, dilunc dal Periodi dai reams combatents, e perseguitât sot l'imperadôr Qin Shihuangdi, il confucianisim al è stât imponût come dotrine di Stât sot l'imperadôr Han Wudi (156-87 a.C.) e al è restât tâl fin ae fondazion de Republiche di Cine intal 1911. In plui che in Cine, il confucianisim al à esercitât une influence une vore fonde in Gjapon, in Coree e in Vietnam.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
IL COMPIT DAL VESCUL TE SOCIETÂT TART-ANTIGHE
12 di Fevrâr 2008
Gjespui cjantât in Domo; subit dopo l'incuintri te sale Patriarcje Bertrant.
Ricuardant pre Antoni Beline: SCRITS INEDITS
Subit dopo Matilde Caltabiano, docent di storie dal Tart-antic a l'Universitât dai Studis di Milan, nus cjacararà sul teme: Il compit dal vescul te societât tart-antighe


text:
Darte
Darte al è un comun inte Cjargne, che al dì di vuê al fâs part de provincie di Udin e al à 2.356 abitants.
GjeografieModifiche
Darte e jè logade a 442 m tal Cjanâl di San Pieri, cercenade da verdis montagnis. In plui che il cjaulûc, a fasin part dal comun lis frazions di:
- Davosâs
- Cjabie
- Cedarcjis
- Luviee
- Dimplan
- Piedim
- Plan di Cocès
- Rinch
- Lavoret
- Rualp
- Val
Lis frazions di Piedim, Val e Rualp, a si cjatin parò tal Cjanâl d'Incjaroi, dilunc la strade che e puarte a Paulâr.
EconomieModifiche
Al dì di vuè il paîs al vîf soredut di turism, leât ai impuartants implants termâi di Darte, in graciis dai cuâi il comun tai ultins ains no'l sufrìs dal dispopolament che invezit al tache tancj dai comuns dongje.


text:
Lavôr
Il Lavôr je une ativitât produtive che impliche un sfuarç manuâl o inteletuâl par produsi un ben o un servizi , corispondût da une compensazion monetarie o in nature.Il lavôr al è argoment di studi sedi des scienzis sociâls (politiche , dirit , economie , sociologie ) sedi des scienzis naturâls (gjeografie , fisiche ) Al è unservizi util che si rint a le societât. Te societât moderne cheste ativitât ven fate tal esercizi di un mistîr o di une profesion in te finalitât de sodisfazion da lis bisugnis individuâls o colletîfs. Dal pont di viste giuridic , ven fate distinzion jenfri lavôr subordinât e chel indipendent


text:
VIERZIDURE - Une scjassade su Aquilee
Interviste cun Remo Cacitti, in ocasion de presentazion dal volum di Glesie Furlane
“Il pastore di Aquileia” e in spiete de visite dal vescul di Rome Benedet XVI.
Tal 2008 Dree Venier lu veve intervistât su La Patrie dal Friûl di Dicembar pal so libri cun Corrado Augias. Dopo passe 2 agns o vin tornât a contatâ il prof. Remo Cacitti par presentâ in anteprime un altri volum, cheste volte no so, “Il Pastore ad Aquileia” dal dot. Gabriele Pelizzari.
Prof. Cacitti, nus presential l’autôr dal studi?
Cun plasê parcè che al è un che o ai tirât sù jo, che no ai tirât sù fîs, ma une “progeniae spiritualis” e il dot. Pelizzari al è un dai miei arlêfs che o ai vût a Milan. E lui al è un di chei che si disarès che i “paris a àn braure” parcè che chest libri al è il risultât di 10 agns di fadiis e di ricercjis che a àn puartât la vore iniziâl, nassude come tesi, fint a cheste siore edizion di vuê.
Ce significât aial chest titul?
Gabriele Pelizzari al partìs de leture dal mosaic di Aule sud de basiliche di Aquilee tant che un grant manifest par figuris di une grande opare des origjins cristianis che al è “Il Pastôr” di Erma”.
Ce colegament isal tra “Il Pastôr di Erma” e Aquilee?
Al è dopli: prin di dut o savìn par sigûr, di Rufin di Aquilee, che chest libri, che al è dal II secul, al jere diventât la catechesi, la dutrine cristiane di cui che al voleve fâsi batiâ a Aquilee fintremai tal IV secul.
Il secont element e je une tradizion no direte ma impuartante che e dîs che Erma al jere aquileiês, e duncje al podarès jessi che cheste opare “parturide” a Rome e sedi stade “concepide” a Aquilee. E duncje cul mosaic a Aquilee si rive a dissegnâ la dutrine par cui che, za grant e no plui frut, al decideve di fâsi batiâ.
Ce elements di novitât sono rispiet ai studis di Guglielmo Biasutti, Gilberto Pressacco e Renato Jacumin?
Te Ete di Mieç, Giovanni di Salsbury al diseve che «noaltris o sin nanui su lis spalis dai gjigants». E ancje Pelizzari al è un “nanut” che però al à savût tirâsi sù su lis spalis dai gjigants. Biasutti al è stât come chês nâfs che a rompin la glace e no si sarà mai avonde agrât a lui par vê scomençât chest percors rivoluzionari: cence di lui no saressin chi. La sô ereditât spirtuâl e je stade cjapade sù di Pressacco che al à tentât di dâ plui sostance a lis intuizions di Biasutti. E par ultin un “outsider”, Jacumin, che pûr no jessint un academic, al à savût capî: “si parva licet componere magnis”, ancje la teorie de relativitât e je stade elaborade di un che al veve falît l’esam di amission al politecnic di Zurîc (Albert Einstein, ndr).
Ce aial capît Jacum?
La grande intuizion di Jacumin e je stade di vê capît che il valôr dai mosaics di Aquilee nol jere estetic, ma che a jerin un trascrizion de sperance e de caritât de Glesie aquileiese. E cussì al à rivât a individuâ propit i elements di cheste trascrizion: tra chescj ancje il pastôr di Erma.
E duncje la vore di Pelizzari?
Si trate di un aprofondiment dal spirt dal Pastôr di Erma, che al maravea pal nivel di analisi che al à rivât a fâ…. ma o lassi ai letôrs il gust di gjoldi di chestis novitâts, che no mancjaran di «dâ une scjassade» no di pôc a dutis lis versions tradizionâls dai studis sul prin Cristianesim a Aquilee.
Ce restial di chê identitât proprie aquileiese, dispès platade?
Jo no disarès che e je stade “platade”, ma dome che la storiografie e doprave i mieçs che e veve. Cumò par furtune a son plui mieçs par analizâ la storie. Di chi e ven fûr une imagjin di un Cristianesim che nol è roman. No dîs che al sedi miôr o piês un o chel altri. A Aquilee al jere difarent, vonde.
Ce significhial?
Si trate di no vê une prospetive di une sole dimension: no je dome Rome. E je ancje jê, ma a son ancje Alessandrie, Antiochie, Cartagjin, Costantinopoli… Il valôr ancje dai studis che o vin ricuardât prin al sta tal fat di vê metût in evidence la bielece de varietât dai elements che a concorin a la cressite dal cristianesim. Guai a fâ difarencis: ogni manifestazion e à il so valôr. E po, trops sono i Vanzelis? Cence contâ chei apocrifs, za te “Norme” cun Zuan, Luche, Marc e Matieu o sin devant a 4 manieris diferentis di contâ il misteri di Crist, che al è, lui sì, unic.
Cemût viodial il grup di Glesie Furlane?
Prin di rispuindi i ten a marcâ che o soi soci di Glesie Furlane, une realtât che e à vût e che e à il mert di vê dade vôs a cheste rivendicazion di identitât, par lei il misteri di Crist de nestre bande, cence escludi chei altris. E je stade la maniere furlane par meti in vore i principis dal Concili Vatican II, un grant moment de glesie che però al è stât tradît. Magari cussì Glesie Furlane e vîf chest moment dal tradiment dal Concili Vatican II, bastonade di ogni bande, però cu la fuarce di resisti. Baste cjalâsi ator par rindisi cont dal revoc de egjemonie romane. Glesie Furlane invezit e je une des pocjis vôs, che e continue a proclamâ la fedeltât a un mût di jessi “glesie” che e jere stade definide dal Concei Vatican II: la costituzion “Lumen gentium” e dîs che la “glesie” e je popul di Diu. E Glesie Furlane e je cheste lûs furlane di jessi popul di Diu.
Vuê ce restial di Glesie Furlane?
A son vignûts a mancjâ ponts di riferiment impuartants, ma al reste chel “levan” che, se ancje al è pôc, al pues permeti di lâ indevant.
Ce pensial dal event de leture continuade de Bibie?
Un event straordenari che al torne a puartâ in posizion centrâl la proclamazion de peraule di Diu. Leile al jere un dai grancji compits dai vescui che plui e plui voltis a vevin di lei la Bibie par fâle cognossi al popul. E fâlu par furlan al è impuartant parcè che al zonte un valôr a cheste azion, stant che la lenghe e je il spieli dal nestri mût di jessi popul.
Cognossial il Vescul Mazzoccato?
Al è rivât di masse pôc. O speri di vê la ocasion di incuintrâlu e saludâlu, ancje par fâi i auguris di un bon lavôr in chest toc dal vignâl dal Signôr.
Ce savôr aie la visite dal vescul di Rome Benedet XVI pal mês di Mai?
No judichi lis intenzions, ma o cjapi at che al ven intun contest che nol ni cjâf ni cjavece… Ce ise cheste “Conference episcopâl Trivenit”? Mi ricuarde Mussolini… Po dopo la domande che mi ven a mi e je: trop staraial a Aquilee? A disin a pene une ore, pa la cuâl mi somee che sedi dome proforme.. Spietìn ce che a disaran i Vescui, ma viodint la ande, “Roma locuta, causa soluta”, al è facil imagjinâ che al fevelarà dome lui e ducj chei altris a tasaran.
Un altri Benedet XIV tal 1751 al à firmade la bole “Iniuncta nobis” che e à metût la peraule fin al Patriarcjât di Aquilee: parcè no proponi la re-istituzion di chel Patriarcjât?
O premet che la “Iniuncta nobis” no à fondament juridic parcè che un patriarcjât nol pues soprimi un altri patriarcjât: al è come se doman Rome e soprimès Costantinopoli… no si pues fâ. Dut câs al è clâr che il Patriarcjât di Aquilee al jere za in dificoltât e se si è “distudât” al è par altris motivazions. Tornâ a istituîlu cu lis stessis condizions nol à sens; vuê come vuê, par fâ un esempli, in Ocident a son za altris 2 patriarcjâts: Vignesie e Lisbone, ma no contin nuie, a son titui onorifics, parcè e comande Rome. Se invezit si rivàs a une riorganizazion eclesiastiche che e ricognossès ce che par antîc a jerin i patriarcjis, ven a stâi, i responsabii di macro-areis cun stessis carateristichis culturâls e linguistichis, dulà che la colegjalitât episcopâl, come proviodude dal Concili Vatican II, e varès di podê esprimisi. Magari cussì no, invezit o sin vitimis di un centralisim roman che nol esprim la unitât de Glesie, ma al cope lis diviersitâts.
Pensial che al rivarà a mans scjassant o cul Messâl Roman par furlan?
Al vignarà a mans scjassant, o pensi. E al larà vie, si pues crodi, cul “obolo di S. Pietro”, di sigûr. Se al starà une ore a Aquilee, ce podaraial fâ? Jo no soi otimist.
Ce pensial de Fondazion Aquilee?
O dîs dome che Aquilee prin di dut e je une plêf e la Basiliche Mari e je une glesie. O ai tante nostagjie di bons. Marcuzzi che al veve savût interpretâ benon cheste dimension. Mi va ben che ducj a judin, pe valorizazion dal puest, ma no volarès che tante “struture” a scjafoiàs pastorâl e spiritualitât. O vin di recuperâ la sostance origjinarie, interpretant la identitât de comunitât.
Christian Romanini


text:
Iliade
La Iliade e je - insiemi cu la Odissee - un poeme epic assegnât a Omêr. Si compon di vincjecuatri libris o cjants. In totâl a son 15.693 esametris. Opare ciclopiche e complesse, al è une des fondis de leterature greghe e in gjenerâl de leterature ocidentâl e mondiâl. E conte lis vicendis di un curt episodi de storie de vuere di Troie, chel de ire dal eroi Achil, intal ultin dai dîs agns di vuere. Dopo nûf agns di assedi Agamenon, gjenerâl de armade achee e fradi di Menelau, si refude di tornâ a Crise, sacerdot di Apol, sô fie Criseide, che lui al à otignût come prede di vuere. Il Diu al punìs cuntune pestilence il cjamp dai Grêcs e Agamenon, frontât cun viamence di Achil inte assemblee dai vuerîrs, al è costret a tornâ Criseide. Par compensâsi di cheste pierdite al gjave a Achil la sô sclave Briseide. Achil disdegnât, calcolant di vê vût une ofese imperdonabile, al decît di no combati plui de bande dai Grêcs, che cussì a vegnin batûts cun durece dai Troians. Patrocli alore al decît di lâ in cjamp cu lis tu armis di Achil, par fâ crodi che chel al sedi tornât a lotâ, ma al ven copât di Etor, che i gjave lis armis divinis. Achil, dopo di vê vût armis gnovis di Efest, al torne a combati par svindicâ la muart dal so amì; infin al è il duel cun Etor che al reste copât e Achil. Priam, re dai Troians e pari di Etor, al rive intal cjamp dai Grêcs a domandâ la restituzion dal cuarp, e infin al rive a comovi Achil. Il poeme si siere cui funerâi di Patrocli e di Etor. Pai siei tignûts vuerîrs la Iliade e je calcolade plui arcaiche de Odissee, e je il poeme dal eroi che combatint e murint in bataie al concuiste la imortalitât de glorie, biel che inte Odissee cheste glorie e je concuistade dal om in graciis de sô inteligjence, de sô pazience e de sô brame di cognossince.


text:
Economie
La economie e je une sience sociâl che e studie l'insiemit dai fenomens economics, ven a stâi la ativitât economiche des comunitâts umanis cu la produzion, la distribuzion e il consum di bens e di servizis.
I studis di economie a doprin in lunc e in larc sei modei matematics e statistics, sei modei empirics par elaborâ lis lôr teoriis, par descrivi lis realtâts economichis e proviodi il lôr davuelziment.
Problemis centrâi de economie a son cemût rivâ a dâ un valôr just a lis robis e cemût distribuî lis risorsis che a son disponibilis fra diviers mûts alternatîfs di doprâlis.
Storie dal pensîr economic[cambie | modifiche il codiç]
Il pensîr economic moderni al nâs tal periodi che al va de fin dal feudalesim a l'inizi de rivoluzion industriâl.
In prin al è il pensîr dai marcjatiliscj a lâ di mode. Par lôr la ricjece e nas dal cumierç e no de produzion. Un stât al à di difindi il cumierç e al à di meti adun plui metai preziôs che al pues.
Une evoluzion indenant si à cui fisiocratics francês e in particolâr cun Quesnay e la sô Tableau Economique. Al nas la idee di soreplui che al ven fûr de produzion e no dal cumierç. Il limit dai fisiocratics al è chel di no vê une teorie dal valôr par cui la uniche ativitât che e fâs des cuantitâts in soreplui e je la agriculture.
La economie moderne e ven tradizionalmentri fate nassi durant la rivoluzion industriâl cu la opare dal prin economist de scuele classiche ven a stâi Adam Smith e cu la sô opare “The Wealth of Nations” (La ricjece des nazions).
Fra i altris economiscj classics a si puedin ricuardâ David Ricardo, John Stuart Mill, Leon Walras e Karl Marx.
Tal secul stât, dopo la grande crisi dal 1929, e je stade fondamentâl la figure di John Maynard Keynes e des sôs teoriis su cemût che il stât al pues sburtâ la economie doprant la spese publiche.
Dai agns ’70 si son davuelzudis lis teoriis monedaristis di Milton Friedman e de scuele di Chicago, che a àn vût tal president american Reagan un sostenidôr.
Dopo la fin de vuere frede e dal comunisim rus si son difondudis lis teoriis neoliberistis che a vegnin dopradis une vore te etât de globalizazion dal dì di vuê.
Dissiplinis economichis[cambie | modifiche il codiç]
- Microeconomie
- Macroeconomie
- Economie politiche
- Politiche economiche
- Economie aziendâl
- Economie bancjarie
- Economie agrarie
- Economie finanziarie
- Economie dal lavôr
- Economie industriâl
- Economie monetarie
- Finance
- Sience des financis
- Econometrie
- Statistiche economiche


text:
Imparât avonde
Ancje s’ai imparât
A stâ di bessôl
E in companie
A sierâ il cjâf
Intune scjatule
Intant che ator a sbrurtin lis peraulis
E i clostris
E lis paveis
Che àn dismenteât i burlaçs
Tes galetis
Ancje s’ai imparât dut
Chist
E a cuei
Lis bestiis che mi corin daûr
Cence che la cjar
E cjapi di stiç
O ai ancjemò pôre
Dai miracui
Dal masse ridi
E dai buratinârs
_________________
Vuê o vevi voie di inzornâ ancje chest blog, ma si che mi secjave scrivi o ai voltât une poesie che o vevi scrit su chest altri. La robe biele e je che voltantle mi è vignût, a un ciert pont, di cambiâi un pôc il sens. Al è saltât fûr un biel confront. 🙂


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Res 1
Cjapitul 8
REAM DI SALOMON
Il traspuart da l’arcje
8 1 Alore Salomon al clamà dongje a Gjerusalem i anzians di Israel, ducj i sorestants des tribûs, i princips des fameis dai israelits, par traspuartâ l’arcje dal pat dal Signôr de citât di David, ven a stâi di Sion. 2 Ducj i oms di Israel si derin dongje dal re Salomon pe fieste, tal mês di Etanim, ch’al è il setim mês. 3 I predis a traspuartarin l’arcje 4 e la tende de cunvigne cun dut il furniment benedît ch’al jere dentri. 5 Il re Salomon e dut Israel cun lui a ufririn denant da l’arcje pioris e bûs di no rivâ nancje a contâju cun tancj ch’and jere. 6 I predis a puartarin l’arcje dal pat dal Signôr tal so puest, te cele dal templi, ven a stâi tal Sant dai Sants, sot des alis dai cherubins. 7 In efiets i cherubins a slargjavin lis lôr alis parsore dal sît là ch’e jere l’arcje e a protegevin parsore vie l’arcje e lis sôs stangjis. 8 Chestis a jerin tant lungjis che si viodeviur la ponte stant te sale denant dal Sant dai Sants, ma no di fûr. Li a son restadis fintremai cumò. 9 No ’nd jere nuie te arcje, fale lis dôs pieris dal pat che Mosè lis veve metudis dentri sul Oreb, lis pieris dal pat che il Signôr al veve fat cui israelits cuant che a jerin saltâts fûr de tiere dal Egjit.
10 Cuant che i predis a jessirin dal santuari, il nûl al jemplà il templi dal Signôr 11 e i predis no poderin continuâ a funzionâ par vie dal nûl: la glorie dal Signôr e jemplave il templi dal Signôr! 12 Dissal alore Salomon:
“Il Signôr al à distinât di stâ tal nûl scûr.
13 Poben jo ti ài fat un spetacul di cjase,
un puest che tu puedis stâ par simpri”.
Il discors di Salomon
14 Podopo il re si voltà e al benedì dut il popul di Israel e dute la trope di Israel e stave in pîts. 15 Al disè: “Benedet seial il Signôr, Diu di Israel, ch’al à fat cu la sô man ce che i veve imprometût cu la sô bocje a gno pari David disint: 16 De dì ch’o ài fat saltâ fûr dal Egjit il gno popul Israel, no ài sielzude nissune citât fra dutis lis tribûs di Israel par che mi fasessin sù une cjase là ch’al varès vût di stâ il gno non, ma o ài sielzût David par ch’al fasès di sorestant al gno popul Israel. 17 Gno pari David al veve chê di fâi sù une cjase al non dal Signôr, Diu di Israel, 18 ma il Signôr i disè a gno pari: Tu âs vût tal cjâf di fâ sù une cjase pal gno non e tu âs fat dome ben. 19 Però no tu sarâs tu che tu fasarâs sù cheste cjase, ma al sarà to fi, jessût dai tiei ombui, ch’al fasarà sù la cjase pal gno non. 20 Il Signôr al à mantignude la peraule ch’al veve dite: o soi lât sù jo impen di gno pari David e mi soi sentât su la sente di Israel come ch’al veve dit il Signôr; o ài fate la cjase pal non dal Signôr, Diu di Israel 21 e o ài proviodût un lûc pe arcje là ch’al è il pat che il Signôr al à fat cui nestris vons cuant che ju à fats saltâ fûr de tiere dal Egjit”.
Grande preiere di Salomon
22 Daspò Salomon al restà in pîts denant dal altâr dal Signôr in face di dute la semblee di Israel. Al alçà lis mans viers dal cîl 23 e al disè: “Signôr, Diu di Israel! No ’nd è nissun Diu a pâr di te ni adalt tai cîi ni ca jù su la tiere, tu che tu sês fedêl al pat e che tu mantegnis il to bonvolê cui tiei fameis cuant che a cjaminin cun dut il lôr cûr denant di te. 24 Tu âs mantignude cul to famei David, gno pari, la promesse che tu i vevis fate, e ce che tu vevis dite cu la tô bocje tu lu âs colmât vuê, cu la tô man. 25 E cumò, Signôr, Diu di Israel, manten cul to famei David gno pari la promesse che tu i âs fate cuant che tu i âs dit: No tu restarâs mai sfurnît di une dissendence che si senti su la sente di Israel, presince di me, a pat che i tiei fîs a stedin atents cemût che si compuartin e a cjaminin denant di me come che tu âs cjaminât tu denant di me. 26 Cumò, alore, Diu di Israel, ch’e deventi la peraule che tu i âs dite al to famei David gno pari.
27 Ma Diu staraial pardabon cui oms su la tiere? Ve che i cîi e i cîi dai cîi no rivin a tignîti; ancjemò mancul cheste cjase che jo o ài fate! 28 Scolte la preiere dal to famei e la sô supliche, Signôr gno Diu: scolte il berli e la preiere che il to famei al fâs vuê denant di te! 29 I tiei vôi ch’a restin spalancâts dì e gnot sun cheste cjase, sun chest lûc che tu âs dit: Li al sarà il gno non. Scolte la preiere che il to famei al fasarà in chest lûc.
30 Scolte la supliche dal to famei e dal popul Israel cuant che a prearan in chest lûc. Tu scoltiju dal lûc che tu sês a stâ, tal cîl, scolte e perdone.
31 Se un al pecje cuintri dal so prossim e chel i mande une bramazion cuintri di lui e lu fâs zurâ denant dal to altâr in chest templi, 32 tu dal cîl scolte e fâs sentence; fâs justizie fra i tiei fameis; condane il trist fasint colâ sul so cjâf la sô tristerie e salve il nocent paiantlu daûr de sô justizie.
33 Cuant che il to popul Israel al sarà batût dal nemì parcè che al varà pecjât cuintri di te, s’al torne di te, al laude il to non, al pree, al gem viers di te in chest templi, 34 tu scoltilu lassù in cîl, perdone il pecjât dal to popul Israel e torne a menâlu te tiere che tu ur âs dât ai siei vons.
35 Cuant che il cîl al sarà inclostrât e no vignarà jù une gote di ploe parcè che a varan pecjât cuintri di te, s’a vegnin a preâ in chest lûc, a laudâ il to non e a pintîsi dal lôr pecjât parcè che tu ju vevis umiliâts, 36 tu scolte lassù in cîl e perdone il pecjât dal to famei e dal to popul Israel, e dopo di vêur mostrade la strade buine ch’a àn di lâ, sborfe di ploe la tiere che tu i âs dade in ereditât al to popul.
37 Cuant che il to popul al patissarà la fan, la peste, il rusin, il cjarvoncli, cuant che a plombaran i zupets o i viers, cuant che il nemì di chest popul al sidiarà une des sôs puartis, cuant che al capitarà cualsisei flagjel o pidemie, 38 se un cualunche al pree cemût ch’al pò, al à il rimuars de sô cussience, al alce lis mans viers di chest templi, 39 tu scolte là sù in cîl, là che tu sês a stâ, perdone e dâi a ognidun daûr che si merte parcè che tu tu cognossis il so cûr, – tu sês l’unic tu che tu cognossis il cûr di ducj – 40 in mût ch’a vedin teme di te ducj i dîs ch’a vivaran su la tiere e che tu ur âs dade ai nestris vons.
41 Ancje il forest che nol è dal to popul Israel, s’al ven di un puest lontan pa rvie dal to non – 42 parcè che si sintarà a fevelâ dal to non grant, de tô man fuarte e dal to braç slungjât –, s’al ven e al pree in chest templi, 43 tu scoltilu dal cîl là che tu sês a stâ, dài dut ce che il forest ti domande, di mût che ducj i popui dal mont a ricognossin il to non e a vedin teme di te come ch’al fâs il to popul Israel, e a sepin che chest templi che jo o ài fat sù al è pal to non.
44 Se il to popul al va in vuere cuintri dai siei nemîs pal troi che tu lu varâs mandât tu e s’al pree il Signôr, voltât de bande de citât che tu âs sielzude e dal templi che jo o ài fat sù pal to non, 45 scolte in cîl la sô preiere e la sô supliche e fâsii justizie.
46 Cuant che a pecjaran cuintri di te, stant che no ’nd è nissun che nol fali, cuant che tu sarâs inrabiât cuintri di lôr, che tu ju butarâs tes sgrifis dal nemì e chei ch’a àn vinçût ju menaran presonîrs tune tiere nemie, dongje o lontane, 47 s’a jentraran in lôr stes te tiere che ju varan menâts vie, se si pintissaran e ti prearan te tiere dai lôr parons disint: O vin pecjât, o vin fat mâl, o sin lâts fûr di strade, 48 s’a tornin di te cun dut il lôr cûr e cun dute la lôr anime te tiere dai nemîs che ju varan menâts vie e s’a prein voltâts de bande de tiere che tu ur âs dât ai lôr vons, de citât che tu ti âs sielte e dal templi che jo o ài fat sù pal to non, 49 scolte dal cîl là che tu sês a stâ, 50 perdonii al to popul i pecjâts ch’al à fat cuintri di te e dutis lis ribelions ch’a àn su la cussience, dàur di jessi cjalâts di bon voli dai lôr parons, ch’a vedin dûl di lôr; 51 parcè che a son il to popul e la tô ereditât, chei che tu âs fat saltâ fûr dal Egjit, di cheste fornâs pal fier.
52 I tiei vôi ch’a sedin vierts a la preiere dal to famei e dal to popul Israel, par esaudîju in dut ce che ti domandaran. 53 Tu sês stât tu a metiju a part come tô ereditât fra ducj i popui dal mont, stant a ce che tu âs dit a mieç dal to famei Mosè cuant che tu âs fat saltâ fûr i nestris vons dal Egjit, Signôr Diu”.
Salomon al benedìs il popul
54 Finide dute cheste preiere e cheste supliche al Signôr, Salomon al jevà sù di li ch’al jere ingenoglât, cu lis mans tindudis viers il cîl, denant dal altâr dal Signôr 55 e al restà in pîts. Al benedì ad alte vôs dute la semblee di Israel cussì: 56 “Benedet seial il Signôr che i à dade pâs al so popul Israel daûr ch’al veve imprometût. Di dutis lis buinis peraulis ch’al à dit a mieç dal so famei Mosè no ’nd è lade falide une. 57 Il Signôr nestri Diu ch’al sedi cun nô come ch’al à fat cui nestris vons, che no nus bandoni e che no nus buti di bande! 58 Ch’al tiri i nestris cûrs de sô bande par ch’o ledin par dutis lis sôs stradis e o metìn in vore i comants, lis leçs e i ordins che ur à dât ai nestris vons. 59 Chestis peraulis ch’o ài ditis di cûr denant dal Signôr ch’a puedin restâ dì e gnot denant dai vôi dal Signôr nestri Diu par che i fasi justizie al so famei e justizie al so popul Israel seont ch’al à dibisugne dì par dì. 60 Alore ducj i popui dal mont a savaran che dome il Signôr al è Diu e che no ’nd è altris, 61 e il vuestri cûr al sarà dut pal Signôr nestri Diu, par cjaminâ seont lis sôs leçs e meti in vore i siei comants come cumò”.
La fieste de dedicazion
62 Il re e dut Israel cun lui a ufririn un sacrifici denant dal Signôr. 63 Come sacrificis di comunion che i esibì al Signôr, Salomon al ufrì vincjedoi mil bûs e cent e vincj mil pioris e il re e dut il popul a dedicarin il templi dal Signôr. 64 In chê dì il re al consacrà il centri dal curtîl ch’al è denant dal templi dal Signôr; al è li ch’al ufrì l’olocaust, l’oblazion e il gras dai sacrificis di comunion, parcè che l’altâr di bronç ch’al jere denant dal Signôr al jere masse piçul par fâ stâ dut l’olocaust, l’oblazion e il gras dai sacrificis di comunion.
65 In chê ocasion, Salomon al fasè la fieste e ducj i israelits cun lui, un disordin di int, convignûts de jentrade di Amat fint al riul dal Egjit denant dal Signôr nestri Diu, par siet dîs. 66 Podopo, te otave zornade, al mandà cjase la int; a benedirin il re e si ’nt lerin ognidun cjase sô, contents e cul cûr in gjonde par dut il ben che il Signôr i veve fat al so famei David e a dut il so popul Israel.
Notis:
- 8,1 - L’arcje e jere il simbul dal pat dal Sinai e de presince di Diu framieç dal so popul.
- 8,10 - Il nûl al è la manifestazion sensibil de presince dal Signôr ch’al cjape paronance dal so santuari.
- 8,12 - La version greche e je plui lungje e plui poetiche: “Il Signôr, ch’al à fat lusî il soreli intai cîi, / al à distinât di lâ a stâ tal scûr. / Fâs sù par me une cjase, decorose, / là ch’o puedi lâ a stâ par simpri / come ch’al è scrit tal libri de Cjante”.
- 8,22 - L’autôr al svilupe, tun stîl deuteronomistic, ce ch’al à dit fin cumò (vv. 15-21).
- 8,31 - Si trate di un “judizi di Diu”: l’acusadôr, no vint provis, al fâs une bramazion denant dal altâr. Diu al intervignarà a confermâ o no la colpe di chel altri (Nm 5,19-28; Jd 17,1-3).
- 8,65 - La fieste de dedicazion e cole juste te fieste des tendis, ch’e durave siet dîs (Dt 16,13-15). Il TM al zonte “e ancjemò par siet dîs, ven a stâi par cutuardis dîs” (viôt 2 Cr 7,9).


text:
VIERZIDURE - Spietant l’Event
Une biele rispueste di popul: tante e je la int che e je seneose di jentrâ te storie. La campagne di adesion pe leture de Bibie par furlan e je partide in maniere positive e si è za a bon pont. Al reste inmò cualchi puest a disposizion par jentrâ te storie, grazie a chest event unic.
Par rimarcâ ancjemò di plui la atenzion su la iniziative e sul puest sede de leture continue, a son stadis pensadis 2 seradis “colaterâls” al event di Avrîl.
DÔS CONFERENCIS_ Il prin incuintri, curât de Associazion Culturâl Glesie Furlane, si è davuelt joibe ai 3 di Març aes 20.30 li de Glesie de Puritât (Udin, dongje dal Domo) e al jere “La Bibie par un Popul”, li che a son intervignûts i protagoniscj de preparazion e de aprovazion dal test voltât:
• bonsignôr Duilio Corgnali, tal 1977 vicjari episcopâl pe culture de Arcidiocesi di Udin e coordenadôr de Comission interdiocesane dai bibliscj e teolics pe preparazion de Bibie. Al è stât il protagonist dal ricognossiment uficiâl;
• pre Romano Michelotti e pre Antonio Cappellari, components de comission e amîs personâi dal tradutôr Pre Antonio Bellina.
Chel altri incuintri, “Un Popul cu la sô Bibie”, par cure dal diretôr artistic dal event, Federico Rossi, al è previodût par joibe ai 17 di Març aes 20.30, simpri li de Glesie de Puritât, e al varà come argoment la impuartance de dimension antropologjiche e de identitât culturâl tal orizont universalistic de Bibie. A intervignaran:
• Monsignôr Rinaldo Fabris, docent di esegesi bibliche e President de Associazion Bibliche Taliane;
• Prof. Franco Fabbro, neuropsicolic e docent di neuropsichiatrie infantîl ae Universitât dal Friûl.
L’INCUINTRI CUL ARCIVESCUL_ Infin, al è previodût par sabide ai 26 di Març aes 15.30 te Catedrâl di Udin, l’incuintri spirituâl cul Arcivescul di Udin, Mons. Andrea Bruno Mazzocato, e i letôrs-volontaris. E sarà la ocasion par ringraziâju de lôr disponibilitât e sotliniâ la impuartance de lôr azion a servizi de proclamazion de peraule di Diu.
Redazion


text:
Rocca di Monte Quarin (Cormons)
"Patriarcha sedit in Cormono per annos 200": cussì al declare un document dal an 1159 rimarcant il periodi di storie plui impuartante di Cormons. La indicazion no je però precise par vie che, daûr de opinion di studiôs autorevui, la sede patriarcjâl e restà in chest lûc dome dal 610, an che il patriarcje Zuan al metè in vore il trasferiment, al 735 cuant che e fo puartade a Cividât dal patriarcje Calist.
Al pâr che une prime fortificazion e fos su la mont Cuarine, intes pertinencis di Gurize, indulà che si logà il cjistiel origjinari di Cormons fintremai de Preistorie e che al deventà daspò centri celtic e in fin castrum roman. Tor il secul X, dongje dal cjistiel origjinari al nassè un altri e, da pît de mont, si slargjà la vile, contindude par une vore di timp tra i patriarcjis e i conts di Gurize. Tal secul XII e fo rinfuarcide cun dôs centis, che si cjatin ancjemò rescj; tal 1497 e passà ae Cjase di Austrie e, tal 1511, le concuistarin lis trupis venezianis che a fiscarin il cjistiel e daspò a tacarin a tornâ a fâ sù la fuartece: i tocs che a restin a permetin di prossumâ la sô antighe forme circolâr.


text:
Crosadis
Lis Crosadis forin une cjadene di operazions, no nome militârs, prontadis dal papât, che al voleve tornâ a puartâ i lûcs de Tiere Sante sot il domini de cristianitât.
Lis Crosadis scomençin intôr dal XI scecul par finî ator dal XIII. Le tiere Sante jere controlade, al timp, dai musulmans. La motivazion principâl e jere chê di permeti ai pelegrins cristians di podê lâ a preâ in chei lûcs indulâ Jesu Crist al jere vivût e dulà che al veve predicjât. Ma si zontin ancje motivazions di tipo economic e comercîal. Chest al è il câs de Republiche di Vignesie, che e rive adore a puartâ i vuerîrs crosâts cuintri lis citâts di Zare e Costantinopoli.
Bisugne ancje dî che no dutis lis crosadis forin combatudis cuintri i musulmans: la crosade dai albigês fo combatude cuintri i Catârs de France meridionâl.
La peraule crosade e à cjapât un significât plui larc: e po volê dî ancje une vuere menade par motîfs religjôs,ideologics e sociâi.
Dut al è scomençât cuant che i pelegrins che a levin intes Tieris Santis a vegnin acompagnâts da cavalîirs armâts (Prime Crosade) par difindisi dai Turcs che a jerin deventâts pericolôs, tant che a jerin deventâts un pericul ancje pa lis popolazions locâls. Ancje se i Turcs a jerin musulmans come lis popolazions locâls, no fevelavin la lôr lenghe e il robâ e il maçâ cuintri i pelegrins cristians al devente simpri plui frecuent, tant che cui che al voleve lâ a preâ in Tiere Sante, al scugnive lâ acompagnât da vuerîrs armâts. Cuant che la Tiere Sante e jere sot le sovranitât dai Arabos,le Tiere Sante e jere une vore plui sigure, ma il Pape Urbano II, al concili di Clermont dal 1095, al dîs che cui che al voleve lâ in Tiere Sante, al veve di lâ armât. Disint che ' ancje Diu lu voleve ' (Deus vult) al è inizi di un rivâ di pelegrins mai vidût prime, in tai lûcs sants de Cristianitât
Bibliografie (par talian)[cambie | modifiche il codiç]
- Riley-Smith Jonathan, Al seguito delle crociate: origine, storia, evoluzione, Di Renzo Editore, 2000
- Runciman Steven, Storia delle crociate, Einaudi, 2005
- Jean Richard, La grande storia delle crociate, Newton & Compton, 1999